ALABAZAN Xenpelar Dokumentazio jardunaldietako mintzaldia\nHona hemen ere honi bururzko artikulua.\n- testua ahozgora irakurtzean, testuan edo irudietan agertzen diren aparteko detaileak ere kontatuz, irudidun-albumak.\n- testuari erreparatu gabe kontatzea, irudiak jarraituz eta hauetan oinarrituz\n- testua edota irudiak begiratu gabe kontatzea, entzuleek beren barne-irudiak sortzeko beta emanaz.\nKorapiloan, arazo edo falta hauen konponketarako, trabak eta abenturak bizi beharko ditu protagonistak, etsaien kontrako borrokak, laguntzaile magikoen laguntza, objetu magikoak ... hau izango da istorioaren alde nagusiena.\n- Oso garrantzitsua da istorioak amaiera borobila izatea, istorioaren bukaera dela argi uzten duena, istorioak kontatzen duenagatik, kontatzeko tonuagatik eta baita hitzen abiadurak bestelako pisua hartzen duelako.\n- PERALT MONTAGUT Edurnezuri eta Zazpi Ipotxak 2009 “Sekulako ezustea hartu zuen printzesa hura Edurnezuri zela ikusita. “Edurnezuri!!!” esan eta amorrazioz beteta lurrera hilda erori zen...”\n- Eta dena behar bezala, hau da ondo onarentzat eta txarto txarrarentzat, amaitu dela adierazteko, oso oso garrantzitsua da ipuinen mundutik ekartzen gaituen formula magikoa ere zaintzea, istorioa ixten duena.\nEskuen artean eduki ditudan liburuetan ez dut ikusi amaierari pisu berezirik eman diotenik, testu idazkera aldatuz, tamaina, errima bilatuz, hitz-formulak sartuz...\n-“Ispilutxo, horman zintzilik zauden ispilutxo, nor da lurralde guztiko emakumerik politena?\n...”Honek beti galdetzen zion ispilu magikoari zein zen erresumako emakumerik ederrena. Egun batean ispiluak erantzun zion Edurnezuri zela ederrena...”\n- hasieran, ama-erregina josten ari den bitartean, pentsakor, oso momentu polita iruditu zaidalako, musikaz azpimarra daitekeena.\n- ipotxak lanetik etxera bueltatzen direneko momentuetan ere; hemen zaila egin zait Walt Disneyren abesti ezagunetik aldentzea. Lortu dudan materialaren artean bakarrik eskuratu ahal izan dut abesti bat “Bazen behin...” CDan baina neuk abestean, ez zitzaidan erraztasunez ateratzen, beraz moldatu dut buruan neukan beste bat, seguru ezaguna egingo zaizuena.\n3 de diciembre de 2015 a las 19:12 Bego


Muga Gaindituz garaikurra: “Dudarik gabe partida oso gogorra izango da biharkoa” – Durango Rugby Taldea\nMuga Gaindituz garaikurra: “Dudarik gabe partida oso gogorra izango da biharkoa”\nAsier Zubia, DRT Senior Mutilak taldeko kapitaina da\nAsier Zubia otxandiarrak hamarkada bat baino gehiago darama DRTri lotuta eta aurten seigarren urtea izaten ari da Senior Mutilak taldean. 21-22 denboraldian bere papera eta erantzukizuna areagotu egin da kapitaina izatea egokitu zaiolako. Berarekin taldearen liga hasiera errepasatu dugu eta biharko partiduari begira Sarako Izarraren aurka Muga Gaindituz garaikurraren berri ere galdetu diogu.\nAsteburuan Euskal Ligako 6.jardunaldiari aurre egingo diozue Sarako Izarrak taldearen aurka eta era bera II.Muga Gaindituz garaikurra ere jokoan izango da. Nola espero duzue izatea partida?\nAzken bi urteotan askotan neurtu gara eta oso ondo ezagutzen gara. Partida oso politak izaten dira jokatzen ditugunak baina exijentzia handikoak ere. Dudarik gabe partida oso gogorra izango da biharkoa.\nAurreko partidan Bera Bera Bren aurka irabazi eta gero konfidantza handiagorekin aurre egingo diozu partida berezi honi?\nDinamika txar baten sarturik egon gara eta asteburuko garaipenak asko lagundu digu eta horrek animoak aldatu ditu.\nKapitain moduan, nola ikusten duzu taldea?\nTalde gaztea da, nabari da beterania kutsu bat falta dela, baina etorkizun epe laburrera proiekzio handikoa izango dela usted dut. Dena den taldea gogotsu dago eta aurtengo denboraldia aurrera aterateko motibazioz beterik.\nLesioek liga hasiera markatu dizue. Pixkanaka taldekideak errekuperatzen doaz?\nLesio aldetik denboraldia ez da erraza izaten ari eta pixkana batzuk bueltatzen ari dira, baina justu gabiltza.\nArgazkia: Pedro Moreno\nDurango, II.Muga Gaindituz garaikurraren eszenatokia\nBertan behera geratu da La Única – Senior Mutilak partidua


HASI DIRA OINARRIZKO KANPAMENTUKO LANAK | elinberri\nAlex Txikon-en argazkia\n2021. abenduak 24 Alex Txikon\nAlex Txikonek, Iñaki Alvarezek eta Eneko Garamendik oinarrizko kanpamentura (4.900 metro itsas mailatik) iristea lortu dute, eta pare bat egun eskatuko dien muntaketa lana egiten ari dira\nAlex Txikon, Iñaki Alvarez alpinista eta Eneko Garamendi Manasluko oinarrizko kanpamentuan (itsas mailatik 4.900 metrora) daude. Horrela, pare bat egun eskatuko dien #Manaslu2022ren beste fase bat hasi dute.\nHirukotea gogor ari da lanean oinarrizko kanpamentuko elementu guztiak muntatu ahal izateko. “Aurreko urteko leku berean gaude, igo ditugun 130 kargak antolatu nahian. Ez da erraza. Elurra palarekin kentzen eta dena ahalik eta ondoen muntatzen ari gara. Horrelako espedizio batean, dena ondo egitea funtsezkoa da. Oinarrizko kanpamentu ona muntatzea da arrakastaren gakoetako bat”, azaldu du Txikonek.\nEz daude bakarrik. “Cheppal Sherparen espedizioa gurekin dago. Bi talde independente gara, baina elkarrekin egingo dugu lan. Duela urte askotatik ezagutzen dugu elkar, eta helburu bera dugu: historiako lehen neguko igoera egitea Manaslura. Oso giro ona dugu gure artean”, adierazi du euskal mendizaleak.\nTaldeko gainerako kideak Samagaunen daude, eta datozen egunetan egingo dute gora, taldeari laguntzeko.


Donostia 2016ren kontrako ahotsak • ZUZEU\nDonostia izango da 2016ko Europako kultur hiriburu, baina izendapenak ez ditu gainontzeko hautagaiak oso pozik utzi. Donostia txalotu eta zoriondu ordez, Zaragoza eta Kordobako alkateek gogor egin dute Gipuzkoako hiriburuaren aurka. Juan Alberto Belloch Zaragozako alkateak izendapena errebisatzea esakatu du epaimahaiaren erabakia “politikoa” izan baita. “Teknikoki geure hautagaitza askoz ere hobea zen, beraz, arrazoi politikoengatik irabazi dute, arrazoi sakonki okerrengatik”, gehitu du.\nAntza denez, Donostiaren izendapenak asko molestatu dio Zaragozako alkateari eta ez da isilik geratu, hona hemen bota dituenak:\n“Epaimahaiak izango du damutzeko aski denbora”.\n“Bildu buru den udal gobernu batek ez du merezi Europako kulturaren Espainiako hiriburutza antolatzea”.\n“Espainiako hautagaitza gisa horretako alderdi baten eskuetan uztea zentzugabekeria hutsa da”.\n“Hautagai guztietatik gutxien gustatzen zaidana Donostia da alkatea Bildukoa delako”.\n“Beste lau hirietako edozeinek irabaztea nahiago nukeen”.\n“Irizpide politikoak hartu dituzte kontuan, ez kulturalak”\nJuan Vicente Herrera, Burgoseko alkateak ere iritzi bera du epaimahaiak kontuan izandako irizpidei buruz: “kulturarekin zerikusirik ez dituzten gauzak baloratu dituzte”.\nDena dela, Donostiaren izendapena ezagutu baino egun bat lehenago, Jerónimo Blasco Zaragozako kultura zinegotziak ziurtatu zuen epaimahaiaren erabakia “zuzena izango dela eta ontzat hartuko dugu epaimahai neutrala baita, atzerriko kide gehiago ditu hemengoak baino, eta ez da inolako adiskidetasun traturik egongo”. Baina Donostiaren garaipenaren berri izandakoan, bere iritzia zeharo aldatu zen: “Akats handia izan da eta horrek emaitza hutsaldu egiten du”. “Izugarria da terrorismo prozesu bat eduki izanak puntuak lortu arazi dizkiola; ikaragarria da, akats oso handia”.\nKordobako alkateari ere ez zaio epaimahaiaren erabakia gustatu eta informe osoa aztertuko du. “Beti esan izan dut erabakia objektiboa eta teknikoa izan balitz, Kordoba izango zela aukeratua, baina hemen beste helburu batzuk egon dira tartean eta erabakia subjektiboa eta guztiz politikoa izan da”.\nTerrorismoko Biktimen Elkarteko lehendakaria: “Pena handia ematen dit munduari emango diogun irudia: Espainiako banderak kentzen dituen eta ETAko presoen askapena eskatzen duen hiriaren irudia”. “Donostia oso hiri polita da, baina izendapena ETAren lagunek agintzen duten momentuan iritsi izanak tristatu egiten nau”.\nRaxoik berriz ere Bilduren aurka egiteko beta hartu zuen eta Bilduk hiriburutzatik lortutako “dirua eta ospea” kudeatzea arbuiatu du. “Bildurengandik edozer espero dezakegu. Nola jarduten duen eta bere helburuak zeintzuk diren ondotxo ezagutzen dugun erakunde baten zerbitzura daude”. “Espero dut Bilduk Europako hiriburutza ETAren estrategian ez erabiltzea”, gehitu zuen Sáenz de Santamaríak.\n2016, Donosita, Donostia 2016, erreakzioak, europako kultur hiriburua\nZer duzu buruan “Donostia 2016ren kontrako ahotsak”-ri buruz\nDAS KAPITAL 2011-07-01 12:05\nBa zer ostia, nirea ere donostia 2016 horren aurkako ahotsa da.\nEta ezin det oraindik ulertu ze nolako hipokresiaz babesten duen orain ezker abertzaleko jende batek proiektu hau. Proiektu diruzale, turistazale, kapitalista eta glamouroso hau.\nNik, ezin det. Eskerrak hau imajinatu eta eniola bozka eman hauei….\nDONOSTIA 2016, KULTURAREN KAIPITALA


Nora Barroso Nekane Martiarena – Guraso.eus\n2022-05-15\tNora Barroso Nekane Martiarena\nGaztetxoek ahotsa dute. Gaztetxoek iritziak dituzte. Gaztetxoek badute zer esana eta zer aderazia gai askoren inguruan. Baina uzten al diegu? Aukerarik, ahotsik …\n2021-05-10\tNora Barroso Nekane Martiarena\nEuskarak badu bere egituran elkar zaintzaren transmisioa, bereziki deklinabideetan. Nork nori nor? Hala uste dugu bai, gaur nik zuri zerbait, agian bihar…\n2019-05-09\tNora Barroso Nekane Martiarena\nHarreman mota ezberdinak. Giza harremanak, naturarekiko harremanak, hizkuntzekiko harremanak… Botere harremanak, harreman hierarkikoak, berdinen arteko harremanak, axolagabetasun harremanak…. Harreman anitzak. Ohartzen al…\n2019-01-20\tNora Barroso Nekane Martiarena\nIkasketa prozesua konplexua da. Konplexua, eragile ugarik, zentzumenek eta sentimenduek hartzen dutelako parte. Ez da lineala, emaitzak ez baitira bizigaien batura hutsa….\n2018-11-08\tNora Barroso Nekane Martiarena\nTestuinguru batean kokatzen garenean askotan ingurua neurtzeko joera daukagu. Lagunik onena zein den argi eta garbi edukitzea eta adieraztea, lan batean…\n2018-05-02\tNora Barroso Nekane Martiarena\nGurasook bizi ditugun egoerek haurrengan dute eragin zuzena. Norberak baieztapen hori modu desberdinean bizi du eta, noski, bere bizimoduaren, sinesmenaren eta…\n2017-12-06\tNora Barroso Nekane Martiarena\nEtiketaren bat daukazula uste al duzu? baten bat identifikaturik edukiko duzu agian, txikitan edo orain daukazuna. Zelan sentitzen zara, izan al…\n2017-03-22\tNora Barroso Nekane Martiarena\nGizarteko partaideen arteko elkarbizitzan botere harreman desorekatuak ematen dira. Zapalkuntza eta menderatze jarrerak, horiekin dute erlazio zuzena, bai eta lidergo eta menpekotasun…


Saye Zerbo - Wikipedia, entziklopedia askea.\nSaye Zerbo (Tougan, 1932ko abuztuaren 27a - Uagadugu, 2013ko irailaren 19a) Burkina Fasoko militar eta poltikaria izan zen. Volta Garaiko hirugarren presidentea izan zen.\nBurkina Fasoko Lehen Ministroa\n1980ko azaroaren 25a - 1982ko azaroaren 7a\n← Joseph Conombo (en) - Thomas Sankara →\nBurkina Fasoko presidentea\nTougan (en) , 1932ko abuztuaren 27a\nVolta Garaia (1960 - 1984)\nBurkina Faso (1984 - 2013)\nUagadugu, 2013ko irailaren 19a (81 urte)\nFrantziako armadako paraxutista izan zen eta Indotxinako eta Aljeriako gerretan borrokatu zen. Sangoulé Lamizanaren gobernuan kanpo harremanetako ministroa izan zen 1974 eta 1976 bitartean eta Adimen Militarreko Agentziaren zuzendaria ere.\n1980ko azaroaren 25ean estatu-kolpe bat eman zuen eta estatuburua eta gobernuburua izendatu zen. 1982ko azaroaren 7an beste estatu-kolpe bat egon zen. Jean-Baptiste Ouédraogo lehendakaria izendatu zen eta Zerbo kartzelatu zen. Bete kartzelatzean zehar kristautasunera bihurtu zen. Espetxetik askatu zen 1985ean.\nArtikulu hau Burkina Fasoko biografia baten zirriborroa da. Wikipedia lagun dezakezu edukia osatuz.\nAzken aldaketa 1 abendua 2019(e)an, 18:58(e)tan\nOrriaren azken aldaketa: 1 abendua 2019, 18:58.


Arre - Wikipedia, entziklopedia askea.\nEzkabarteko kontzejua, Nafarroa Garaian\n(«Arre (Nafarroa)» orritik birbideratua)\nArtikulu hau Ezkabarteko herriari buruzkoa da; beste esanahietarako, ikus «Arre (argipena)».\nArre Nafarroa Garaiko kontzejua da, Ezkabarte udalerrikoa. Iruñetik 5 kilometrora dago, Ezkaba mendiaren iparraldean. 1.084 biztanle zituen 2020an.\nTrinitateko zubia, Ultzama ibaia eta Trinitatearen basilika, Arre eta Atarrabiako mugan.\n1.071 (2020: −6)\nBere lurraldean brontzezko bi lamina aurkitu ziren, bertan abegirako bi kontratu agertzen dira, 57. eta 185. urtekoak eta inskripzio bat, erromatar garaikoa ere bai. Hiru lamina horiek non dauden ezezaguna da, hala ere, latinezko inskripzioak biltzen dituen “corpus inscriptionum latinarum”-ean jasota daude.\nAntzinako jaberik gabeko jaurerria, Antso VII.a Indartsuak Bidaurreko Jan y Gil-i emandakoa (1218), Orreagako Santa Mariarena izan zen gero, Karlos III.ari eman ziona (1406) Luzaide-ren truke. Urte berean Nicolas Blanc-ek enkante publiko batean hartu zuen 2000 libra ordainduta. 1427an herriko errentak Juan de Ezpeleta-k hartzen zituen; errenta horiek garizko 10 kahizetan ziren, garagarrezko horrenbeste eta 62 soldata. San Juan de Jerusaleneko Abegitsuek landak eskuratu zituzten (1272). Kontzejuak herriko eliza baztertu zuen (1297) Orreagako Santa Mariaren alde. XV. mendean, jada, erromesentzako ospitalea bazegoen.\nErregeak, 1665ean, behe eta erdi-jurisdikzioa eman zion José Antonio Camargori, Antsoaineko jauregien jabea, Arre bera, Ezpeleta, Orikain eta Celigüeta, 6.000 dukerrien truke; jaurerri gisa mantendu zen jurisdikzio mota hori k XIX. mendearen lehenengo herenean kendu zen arte. Hau guztiarekin, 1802an jurisdikzio zibila eta ekonomikoaz gozatzen zuen, haraneko diputatuak eta herriaren bidez hautatutako agintariek jarduten zutelarik (jaurerrietan ohikoa zenaren aurka, bere autoritateak jaunaren bidez hautatuak zirelarik), bitartean Villarreako kondeak –herria izen honekin ere ezagutzen zen- jurisdikzio kriminala hartzen zuen eta, beraz, alkatea izentzen zen. Oraindik erromesentzako ospitalea mantentzen zuen, bere elizarekin, kapilauarekin, abegitsuarekin eta demandantearekin.\nArreko lursailen hegoaldean eta Atarrabiako mugan Ultzama ibaia zeharkatzen duen Trinitateko zubia dago, eta haren alboan Trinitatearen basilika. Herriko kaskoan badira beste zubi bat eta beste eliza. Ultzama ibaiaren parean dagoen Txandilapea iturria bazen ezaguna erromatarren garaian.\nArreko Andra Mari eta zubia. Atarrabiako mugan\nHerrian bertan dagoen beste zubi zaharra\nUltzama ibaia Txindelapea iturrian.\n669 696 760 781 822 904 934 966 993 1006 1019 1012\nKontzeju honetan Eskualdeko Hiri Garraioaren line bat da:\n↑ Arre: datos de la entidad. (Noiz kontsultatua: 2021-7-16).\nArre, Ezkabarte Julio Asunción-en Bideoa\nMultimedia: Arre (Navarra)\nAzken aldaketa 28 uztaila 2021(e)an, 00:05(e)tan\nOrriaren azken aldaketa: 28 uztaila 2021, 00:05.


Nikaraguako kanal berriaren aurka milaka pertsona atera dira kalera - Lander Arbelaitz | Lander Arbelaitz\nHasiera » Uncategorized » Nikaraguako kanal berriaren aurka milaka pertsona atera dira kalera\nMartxa jendetsua Nikaraguan (Arg: Confidencial)\nBeren bizimoduak erabat aldatzeaz gain, Nikaragua Lakua edo nahuatlez Cocibolca izenekoa kaltetuko dutela beldur dira. Ur gezako Erdialdeko Amerikako aintzirarik handiena eta munduko hemeretzigarrena da.\nPanamako kanalari itzal egin nahi diote Europa, Mendebaldeko Amerikako Kosta eta Asia lotuz. Urtean 900 milioi tonelada garraiatuko lituzkete petroleo ontzi eta kontainerrak garraiatzeko buke erraldoiek. Enpresa txinatarrak ari dira eraikuntzan.\nAzpiko dokumental labur honetan ongi jaso dute bertako nekazari eta herritarrek daramaten borroka zaila.


Otxandioko Udala - Erralderen itxierari buruz\nErralderen itxierari buruz\n2006. urtean, Bizkaiko 48 Udalek osatutako mankomunitateak kudeatzen zuen hiltegiaren itxieraren ostean sortu zen Erralde. Otxandioko Udala Erralderen hasieratik da partaide. Hastapenetan, bi erronka nagusi hartu genituen gure gain Erralde osatu genuen 13 Udalek (gaur egun 15). Alde batetik, hiltegiaren jarduera Bizkaiko lehen sektorea bultzatzera bideratzea.\nHorretarako, beste hiltegi ereduetan gertatzen denaren kontra, Erralderen helburua ez da hiltegiaren jarduerarekin irabaziak lortzea, baizik eta Udalok, beste alor batzuetan eskaintzen dugun zerbitzuen antzera, sektore honi ere zerbitzu publiko bat eskaintzea.\nHorrela, beste ereduetan bitartekariek (hiltegiko ugazabak, maioristak, …) eramaten dituzten irabaziak saihestuz, Erraldek, abeltzainei, prezio duina eskain diezaieke hilketa zerbitzuarengatik, eta modu horretan, globalizazioaren gizarte eredu honetan abeltzaintza intentsibotik datorren haragi merkearekin lehiatzeko aukera daukate. Ondorioz, harakinei eta kontsumitzaileei bertako abeltzainek hasitako abereena eta kalitatezkoa den haragia saltzeko eta kontsumitzeko aukera eskaintzen zaie.\nITXIERA ETA GAURKO EGOERA\nDurangoko hiltegi zaharreko baldintzak epe laburrerako aukera baino ez zutela eskaintzen ikusita (instalazio zaharkituak, zabaltzen ari zen hirigune baten erdian kokatua, …), Erraldek jarraipena izan zezan behar beharrezkoa ikusten zen hiltegi berri bat egitea. Gaur egun, Berrizen lur batzuk erosita, exekuzio proiektua idatzita eta lehenengo faseko lanak esleituta daude. Gauzak horrela, gelditzen dena proiektu guzti honek eskatzen duen finantziazioa guztiz lotuta izatea da. Bide horretan, nahiz eta Eusko Jaurlaritzak proiektuaren %40a diruz laguntzeko borondatea erakutsi, Erralde osatzen dugun 15 Udal txikik beharrezkoa dugu laguntza gehiago, eta gurekin batera proiektu hau bultzatzeko beste erakundeen babesa ziurtatzeko lanetan gabiltza. Alde batetik, badira hainbat udal Erralden interesa erakutsi dutenak (duela hilabete Erralden bertan egindako batzar informatibo batean 16 udaletako ordezkariak egon ziren), eta epe laburrean, beraien babesa izateko esperantza daukagu. Beste alde batetik, Bizkaian gelditzen den hiltegi bakarra izanda, Bizkaiko Foru Aldundiak bere babesa eskaini beharko liokeela uste dugu, baina gaur gaurkoz proiektuaren zati txiki batzuk bere gain hartzeko aukera besterik ez omen du ikusten, konpetentziarik ezaren argudioaren atzean ezkutatuz. Dena dela, aurretik aipatutako Udalen laguntzaz aurrera egin ahal izango dugula uste dugu eta horretan gure indar guztiak jarriko ditugu.\nAurrez aipatutako finantziazio ziurgabetasunak eta beste era batzuetako zailtasunak medio, hiltegi berriaren eraikuntza proiektua denboran atzeratuz joan da, eta hasiera batean Durangoko hiltegian iraun beharreko denbora halabeharrez luzatu egin da. Hiltegi zahar honetan Erralderen jarduera egiten jarraitu beharrak era guztietako zailtasunak sortu dizkio proiektuari. Alde batetik, jardueraren mantenu kostuak oso altuak dira. Bestetik, hiltegiaren egiturak lanak ondo egitea zailtzen du, eta bere kokapena dela eta, auzo elkartearen kexuek Durangoko Udala Erralde estutzera eta hiltegian jarraitzeko zailtasunak planteatzera eraman du. Baina arazorik larriena Osasun Sailarekin izan beharreko elkarlan harremanen gaiztotzea izan da, aurreko astean hiltegia ixtera heldu arte.\nEgoera honen aurrean, Erraldek, sektoreko beste eragileekin batera, neurri hau desproportzionatua dela salatu du, eta gure jarduera zorrotz aztertu eta ahalik eta azkarren hiltegia berriro zabalik ikusteko gure eskutan dagoen guztia egiteko determinazioa hartu dugu. Horrela adierazi zaio Osasun Sailari urtarrilaren 18an izandako bileran. Hauek, hiltegia aldi baterako bakarrik zarratu dutela eta itxiera erresoluzioan aipatzen diren gabeziak zuzenduz gero berriro zabaltzeko aukera dagoela esan zieten Erraldeko ordezkariei, orain arte erakutsi dutena baino jarrera zabalagoa erakutsiz.\nHorretarako, estatu mailan alor honetan ospea duen albaitari batekin harremanetan jarri gara eta bere laguntzaz egoera aztertu, konponbiderako bidea zehaztu eta, Osasun Sailarekin elkarlanean, barriro hiltegia zabaltzera eramango gaituen bide orria zehaztuko dugu. Behin hau izandakoan, dagoeneko egindako aldaketez gain (kudeaketa arduradunarekin harremana hautsi, gabezia batzuen zuzenketak egin, …), bide orriak zehazten dituen aldaketa guztiak egin eta, epeez berba egitea arriskutsua bada ere, laster batean hiltegia barriro martxan jartzea dugu helburu.\nAipatu beharra daukagu, Osasun Sailak azken batzarrean izandako jarrera zabalago horretan eragin handia izan duela Erraldek sektoreko eragileen, Udal desberdinen eta gizartearen aldetik jasotako babesak. Eta alde horretatik, Erralderen parte garen heinean, egoera larri honetan bere babesa eskaini duen jende guztiari gure esker ona adierazi nahi diogu Otxandioko Udaletik.


Berriak | 2014-06-05\nGaldakao-Usansolo Ospitalea saritu dute, ingurumenaren iraunkortasunerako egin duen kudeaketagatik\nGaldakao-Usansolo Ospitaleak, Osakidetzako Barrualde-Galdakao Erakunde Sanitario Integratu (ESI) berrian erreferentzia-zentro denak, accesita lortu du bere Ospitale Berdea proiektuagatik, Enpresentzako Europako Ingurumen Sarien estatuko ataleko Garapen iraunkorrerako kudeaketa kategorian.\nAintzatespen garrantzisu horri esker, osasun-zentroak estatuko kanporaketa gainditu du, eta Europako Sarietarako hautagai sendoa da. Urri-azaroan erabakiko dute irabazlea nor izango den.\nNekazaritza, Elikadura eta Ingurumen Ministerioak egin du sariketako estatuko atalaren deialdia, Fundación Biodiversidad fundazioaren bitartez. Europako Batzordeko Ingurumeneko Zuzendaritza Nagusiarenak dira Enpresentzako Europako Ingurumen Sariak, eta enpresa berritzaileenak, ingurumenarekin arduratsuenak direnak eta garapen ekonomiko iraunkorrerako laguntza ematen dutenak ohoratzen dituzte.\nIngurumenaren Mundu Eguna da gaur, ekainaren 5ean, eta egun hori dela-eta, estatuko sariak eman dituzte gaur goizean Madrilen, Nekazaritza, Elikadura eta Ingurumen Ministerioaren egoitzan. Asturiasko printze-printzesek eta gaur egungo Ingurumen ministro Isabel García Tejerinak eman dituzte sariak.\nBestalde, Barrualde-Galdakao ESIren izenean, saria hartzera joan dira Jon Guajardo, zuzendari kudeatzailea; José Alberto Arriaran, Ingurumen-kudeaketaren arduraduna; eta Arantza Altuna, hau ere erakunde sanitarioko Ingurumen-kudeaketa Sailekoa.\nAintzatespen horren harira, Guajardok honako hau adierazi du: “edozein sari jasotzeak harro sentiarazten du edozein erakunde publiko; kanpotiko aintzatespena da, eta merezitakoa, zerbitzua emateko egunero egiten duten lanagatik, eta, oraingo honetan, oso preziatua den zerbait babesteko, alegia, ingurumena”.\n“Ez dago zalantzarik gurea bezalako ospitaleek, biztanleen osasuna hobetzeko lan egitea xede dutenek, etengabe kontsumitu beharra dutela; hots, ekonomiaren arloan zein giza eta natura baliabideak kontsumitu behar dituzte, eguneko 24 orduetan. Hori dela-eta, ospitaleak bere egiten du eskura dituen baliabide ekonomiko publikoak modu iraunkorrean administratzeko ardura, baina ez hori bakarrik; baliabide horiek ingurumenean duten eragina administratzeko ardura ere bai”.\nBestalde, Arriaranen arabera hiru izan dira aintzatespen horren “gakoak”, eta zehaztasunez azaldu ditu: “batetik, duela bost urte gure erakundeak izan zuen sena, hau da, ingurumena babestu eta zaintzeko bideari ekitea, baliabide asko kontsumitzen genituela jakitun izanik; bestetik, profesional-talde sendoa, hain zuzen, beren lanarekin, ingurumen-politikaren ildo hori finkatu dutelako; eta, azkenik, egunez egun, ingurumen-politika eraginkor izatea eta ondo inplementatzea lortu dugulako”.\n2010ean “Ospitale Berdea” proiektua sortu zen, ospitalean Gizarte Erantzukizun Korporatibo kontzeptua sustatu eta garatzeko helburuarekin, eta ekonomiaren, gizartearen eta ingurumenaren iraunkortasunari lotuta. Besteak beste, honako ekintza-ildo hauek hartu zituen barnean: era berdean erostea, uraren kontsumoa optimizatzea, eraginkortasun energetikoa, hondakinen kudeaketa eta emisio kutsatzaileak kontrolatzea.\nAlde batetik, besteak beste plastiko, paper, erregai eta energia gutxiago kontsumitzea lortu zuen askotariko ekintzen bitartez, hala nola: plastikozko poltsen ordez paperezkoak erabiltzea, ohiko lanparak LED teknologiadunez ordeztea, etxeko ospitalizaziorako ibilgailu hibridoak eskuratzea eta abar.\nHalaber, ingurumen-irizpideak sartu zituzten administrazioko kontratazio-espedienteetan, helburu hartuta modu iraunkorrean administratzea eskura dituen baliabide ekonomiko publikoak, ingurumenean duten eragina, eta ekonomia, gizarte eta ingurumen arloetako helburuak errazago, modu seguruagoan eta kostu gutxiagorekin betetzen laguntzea. 2010-2011 urte-tartean espedienteen %30ek zituen ingurumen-klausulak, eta espedienteen %100ek 2012. urtean.\nGaur egun, proiektuan egiten den lana bideratzen da, batetik, gainerakoak aurrera eramango dituen bultzatzaile lanak egitera eta, bestetik, Osakidetzako sareko erakunde sanitarioei erantzuna ematen saiatzera. Halaber, “Ospitale Berdea” proiektuari jarraipena emango zaio. Izan ere, Barrualde-Galdakao Erakunde Sanitario Integratu berriaren ildo estrategikoetako bat Enpresaren Gizarte Erantzukizuna eta Iraunkortasuna da eta, horrenbestez, proiektua eraldatu eta luzatuko da, eta erakunde sanitario berriko zentro guztiak barnean hartuko ditu.\nErakunde sanitario berri horren barruan daude Nerbioi-Ibaizabal eskualdeko, Durangaldeko eta Kostaldeko osasun-zentroak (hots, Zornotzatik hasi eta Urduñaraino, tartean Lekeitio eta beste hainbat), 58 kontsultategi, 14 osasun-zentro, hiru anbulatorio, Gernika-Lumoko ospitalea eta Galdakao-Usansolo Ospitalea.


Orixe ikastolaren egoitza zaharra LHko zentro berrietako bat kokatzeko erabiltzea ...\nDonostiak aukera ezin hobea du Oinarrizko Lanbide Heziketako zentro berrietako bat bertan kokatzeko; izan ere, garai batean Orixe ikastolaren egoitza izan zen udal eraikina oso aproposa da orain LH berriko zentroa. Donostiaren erdian hori bezalako eraikina edukitzea erabat bat dator orain arte eraikinari eman zaion helburuarekin eta pasatzen utzi ezin dugun aukera da, nabarmendu du Donostiako EAJ-PNV udal taldearen bozeramailea den Eneko Goiak.\nDonostiako EAJ-PNV udal taldeak iniziatiba bat aurkeztuko du udal gobernuak Eusko Jaurlaritzari Kanpandegiko kaleko udal eraikina (Orixe ikastolako egoitza zaharra) eskain diezaion bertan koka dezan hurrengo hilabeteetan abian jarri nahi duenLanbide Heziketaren Agenda Estrategikoan aurreikusten diren Oinarrizko Lanbide Heziketa Integraturako zentroetako bat. “Donostiak aukera ezin hobea du Oinarrizko Lanbide Heziketako zentro berrietako bat bertan kokatzeko; izan ere, garai batean Orixe ikastolaren egoitza izan zen udal eraikina oso aproposa da orain LH berriko zentroa. Donostiaren erdian hori bezalako eraikina edukitzea erabat bat dator orain arte eraikinari eman zaion helburuarekin eta pasatzen utzi ezin dugun aukera da”,nabarmendu du Donostiako EAJ-PNV udal taldearen bozeramailea den Eneko Goiak.\nEusko Jaurlaritzak egun hauetan Donostian egiten ari den Lanbide Heziketaren Nazioarteko Kongresuan jakinarazi du Oinarrizko Lanbide Heziketa Integratua garatzeko zentro berriak jarro nahi dituela martxan. “Eusko Jaurlaritzak Gipuzkoan zentro berri horietako bat abian jarri nahi duela jakin ondoren, gure taldeak ez du zalantzarik egiten Kanpandegi kaleko udal eraikina aukera ezin hobea dela horrelako zentro bat bertan kokatzeko. Hauek bezalako aukerak ezin dira pasatzen utzi eta hori dela-eta eskatu behar dugu Udalak ekin diezaiola Eusko Jaurlaritzarekin negoziatzeari, ideia hau errealitate bihur dadila lehenbailehen”, nabarmendu du Goiak.\nLanbide Heziketarako zentro publiko bat irekitzeak nabarmen indartuko luke Donostiak arlo honetan duen eskaintza; gure hiriak Altzan Eraikuntzako Lanbide Heziketako Institutoa, Zubiri Manteokoa eta Easo-Donostiako Politeknikoa ditu gaur egun martxan. “Lanbide Heziketa oinarrizkoa da gure ekonomiaren lehiakortasuna hobetu eta gure gazte askoren lan ibilbidea sustatzeko. Hiri zein Herri gisa, heziketa honen alde egin behar dugu argi eta garbi”, amaitu du Donostiako bozeramaile jeltzaleak.


Albisteak\t50 urteren ostean, 200 dantzari agertokian\nar., 2015-11-24 21:45\nMende erdik ospakizunetarako aitziakia ematen du, eta 50. urteurrena goi-goitik gogoratu dute Gernika-Lumoko Elai-Alai dantzari taldeko kideek. Kideek, eta kide izandakoek. 30 auzokide gaztainak jaten Aldaban\nar., 2015-11-24 20:13\nDanborradako kideak batu dira oraingoan giza sarera\nar., 2015-11-24 19:48\nAzkoitiko danborradako hainbat kidek larunbatean atera zuten argazkia. (Hitza)\nEuskal presoen eskubideen aldeko Sare mugimenduarekin bat egin dute, oraingoan, larunbateko danborradan parte hartu zuten konpainietako hainbat kide. Hil honetan astebete lehenago ospatuko du Sarek giza sarea; beraz, ostiralean, 19:00etan hasiko da, eliz ataritik.\nThe post Danborradako kideak batu dira oraingoan giza sarera appeared first on Urola Kostako Hitza. Zarauzko Bikote Mistoen Krosa abenduaren 6an izango da\nar., 2015-11-24 19:31\nAzaroaren 4ra arte eman ahalko da izena 37. Bikote Mistoen Krosean. Dagoeneko eman daiteke izena, Herrikrossa.eus webgunean zein Helmuga Kirolak dendaneta 22,5 euro ordaindu beharko da bikoteko. Bonbereneak 18 urte!\nar., 2015-11-24 19:28\n‘Neri bost!’ bideoak jasoko du Beldur Barik! saria, bihar\nar., 2015-11-24 19:21\nEmakumeen Aurkako Indarkeriaren Kontrako Eguna dela eta, Beldur Barik! izeneko lehiaketa jarri zuen Emakundek. 12 eta 17 urte bitarteko nerabeek hartu dute parte, eta bihar arratsaldean, 19:00etatik aurrera, banatuko dituzte sariak. 83-71 galdu du Leihoak Zarautzek Ardoiren kontra\nar., 2015-11-24 18:28\nArdoi talde nafarrarekin neurtu zituen Leihoakek indarrak igandean, Zizurren. Hasieran defentsan serio eta erasoan ordenarekin jardun zuten Leihoakekoek, eta lehenbiziko laurdenean abantaila atera zieten aurkariei. Preso segituko du Lorentxa Gimonek\nar., 2015-11-24 18:13\nLorentxa Gimonen baldintzapeko askatasun eskaera onartu du epaileak, baina prokuradoreak erabakiari dei egin dio. Gimonek presondegian egon beharko du dei auzitegiaren erabakiaren zain.\nBagoaz kolektiboa epailearen erabakiaz poztu da, baina haserrea erakutsi du prokuradorearen jarreraren aitzinean.\n2003an atxilotu zuten Gimon, Estialecqen (Biarnoa) ETArekin zerikusia zuelakoan. Gernikan gertatutako harrapatze bat argitzeko laguntza eskatu du Ertzaintzak\nar., 2015-11-24 18:12\nMestikabaso kaleko zebrabide horretan gertatu zen ezbeharra\nAtzo gertatu zen ezbeharra, 19:15ean, Mestikabaso kaleko 5 zenbakiaren parean. Zebrabidea pasatzen zihoan oinezko bat harrapatu zuen auto batek, eta ihes egin zuen. Motz Motzian lehiaketara aurkeztu diren lanak proiektatuko dira\nar., 2015-11-24 18:00\nMutrikuko Zine Forum Taldeko kideek iragarri dutenez, barikuan [azaroak 27] proiektatuko dira Motz Motzian V. film laburren lehiaketara aurkeztu diren lanak. Bideo emanaldia 20:00etan izango da, Zabiel kultur etxeko bideo gelan. « lehena\nGizartea Egunkaria auzia artxibatu izana ontzat hartu du Eusko Jaurlaritzaki.esnaola, 2014-06-06Egunkariaren Auzi Ekonomikoa epaileak artxibatu eta bi egunetara, Eusko Jaurlaritzak erabakiaren balorazioa eskaini du. Josu Erkoreka bozeramaileak ontzak jo du epailearen erabakia, eta espero du Fiskaltzak helegitea ez aurkeztea.\nGizartea Giza katean parte hartzeko azken argibideak eman ditu Gure Esku Dago ekimenaki.esnaola, 2014-06-06Geroz eta gutxiago falta da egun seinalaturako. Ekainaren 8an, giza kateak Irulea eta Durango batuko ditu. Hori dela eta, azken argibideak emateko agerraldia egin du Gure Esku Dago dinamika, Donostian duen egoitzan. Azken datuak eskaintzearekin batera, antolakuntzan lagundu duten guztiei esker ona adierazi diete. Ekainaren 8a historikoa izango dela aurreikusi daiteke.\nPolitika Egunkariaren auzi ekonomikoaren itxierak sentimendu kontrajarriak sortu ditui.sarasua, 2014-06-06Euskaldunon Egunkariaren itxiera dela eta, agerraldia egin dute Andoaingo Martin Ugalde Kultur Parkean. Esparru ezberdinetako jendeak bat egin du bertan, eta guztiek gauza bera eskatu diote fiskalari; gauzak dauden bezala uzteko.\nArtea Merkataritza eta artea eskutik helduta Arteshopen IV.edizioanl.pereiro, 2014-06-05ARTESHOP, establezimendu bat, artelan bat lelopean, artea eta merkataritza harmonitzatzea helburu duen ekimena aurkeztu dute gaur Bilbon. Gaurtik aurrera eta ekainaren 15 arte, Bilboko 75 establezimendutan Arte Ederren Fakultateko ikasleek egindako 75 artelan izango dira ikusgai.\nAtxilotuak / presoak Legebiltzarrak sakabanaketa etetea eskatu dul.pereiro, 2014-06-05Eusko Lebiltzarrak euskal presoek pairatzen duten dispertsioari amaiera ematea eskatu du gaur. EH Bilduk eta EAJk bozkatu dute neurriaren alde. PP, PSE eta UPyD ordea ez dira horren aldekoak izan.\nEuskara EDONON aplikazioaren bidez Hamaika Telebista edozein lekutan ikusteko aukera izango dan.andres, 2014-06-05Euskaltelek martxan jarri duen "Edonon" aplikazioaren bidez Hamaika Telebista edozein lekutan eta edozein ordutan ikusi ahal izango da gaurtik aurrera. Honi esker, ordenagailuan, tabletetan eta laster smarthponetan ikusi ahal izango dira Euskaltel telebistaren edukiak, kostu gehigarririk gabe banda zabaleko produktuak dituzten bezeroentzat.1000 eduki baino gehiago eskaintzeaz gainera, zuzeneko kanalak ere izango ditu ikusgai. Hauetako bat izango da Hamaika Telebista


Azkeneko Ttipi-Etapa bidaia hirigunearekin adinekoentzat | El Diario Vasco\nUrretxuAzkeneko Ttipi-Etapa bidaia hirigunearekin adinekoentzat\nBihar beste programa berri bat jarriko da martxan. / AGUADO\nEtxean gelditu beharrean, lagun artean paseatu eta ohitura osasuntsuak hartzeko aukera eskainiko dute bihar\nF. J. A. G.URRETXU Martes, 23 julio 2019, 07:39\nBihar, asteazkena, Ttipi-Etapa programa berri bat jarriko dute martxan Urretxun eta Zumarragan. Herriko adineko jendeak kalera irten eta lagun artean ibiltzeko ohitura bultzatu nahi dute Ttipi-Etaparen bitartez.\nEtxean gelditu beharrean, lagun artean paseatu eta ohitura osasuntsuak hartzeko aukera paregabea eskainiko dute. Antolatutako ibilbideak lauak eta laburrak dira, helburua ariketa fisikorik egiten ez duten eta zailtasunak dituzten pertsonak mugiaraztea baita.\nIbilaldiak asteko egun jakin batean egingo dira, asteazkenetan, hain zuzen ere, eta beti abiapuntu eta ordu bera (11:00etan) izango dute. Areizaga-Kalebarren plazan jarri duten Ttipi-Etapa seinalearen alboan bilduko dira eta beti izango dituzte kiroldegiko begiraleren bat eta herriko elkarteetako boluntarioak zain.\nBestalde, aipatu, monitoreak petoak eramango dituztela parte-hartzaile bakoitzarentzat, ekimenean parte hartzen dutenak identifikatu ahal izateko. Horretaz gain, bakoitzari fitxa bat egingo zaio eta irteera bakoitzean zigilua jarriko da asistentzia kontrolatzeko.\nKzgunea oferta cada mes una amplia oferta de cursos gratis para andar por Internet El ayuntamiento propone la creación de una novena plaza de policía municipal


Nevadako pospolina — Eibar.ORG | Eibarko peoria\nHemen zaude: Hasiera / Blogak / Eibartik / Nevadako pospolina\nAsier Sarasua 2012/09/01 22:40\nEgunotan paper zaharrak garbitzen jardun dut. Eta hara non, 1995. urtean Ameriketatik ekarritako irudia. Nevada Bell konpainiaren 1995. urteko telefono-gida. Azalean, pospolina.\n1995. urtea Ameriketan igaro nuen, Nevadako UNR unibertsitatean. Bi semester izan ziren, EHU eta UNR unibertsitateen artean dagoen lankidetza hitzarmen bati esker, bekak egoten baitira euskaldunak hara joateko eta hangoak hona etortzeko. Izan ere, Renoko Unibertsitatean dago Basque Studies Center ezaguna eta harreman estua dago bi unibertsitateen artean.\nMakinatxo bat euskaldun elkartu ginen bertan, hainbat jatorri eta arlotakoak, eta oroitzapen izugarriak ditut han igarotako denboraldiaz. Esperientzia zoragarria izan zen. Nire kasuan zoologian doktoradutza egitera joan nintzen (tira, hastera), baina hori baino askoz gehiago izan zen hango esperientzia. Han ezagututako jendea, campuseko giroa eta bizimodua, hango eta hemengo euskaldunen arteko erlazioa, basque restaurant-ak eta jaiak, Basque Studies-eko liburutegian lan egitea, Nevadako desertu amaigabea...\nAste honetan paper zaharrak berrantolatzen eta garbitzen jardun dut eta garai hartako makinatxo bat ere agertu zaizkit. Tartean hauxe. Ez esan ederra ez denik (bai, bale, bukoliko-pastoril samarra, eta zapia gaizki ipinita, ezta @txargain? baina dena ezin da!).\n1995. urteko Nevada Bell telefono-konpainiaren listina da.


Euskal kultura Mendiko Sermoiaren bidez ulertua | Boligrafo gorria\nHasiera » Antzerkia » Euskal kultura Mendiko Sermoiaren bidez ulertua\nAtalak: Antzerkia, Kulturgintza, Musika\nJendetza Ahotsenean, Gatiburen kontzertuan (argazkia: Durangoko Azoka).\nIbilbidea: Kultursharea webgunearen aurkezpena, Ander Lipus eta Maialen Errotabehereren arteko mahai ingurua, Txost! taldearen kontzertua, Lehiotikan taldearen kontzertua.\n“Bada, jendetzak ikusirik, mendira igo zen” esaldiarekin hasten da gaur Durangoko Azokara sartu eta berehala oparitu diguten liburuxka. Eta ez, ez da turismo-gida bat, ez da Gerediaga elkartekoak jendea Anbotora bidaltzen hasi direla larunbat honetarako aurreikusita zegoen masifikazioari aurre egin nahian. Kontua dibinoagoa da, mistikoagoa, zerutiarra: Kontseilu Ebanjelikoko komandoek Landako gunearen inguruan posizioak hartu dituzte goizean, Mendiko sermoia-ren aleak banatzeko (Biblia-ko Mateo 5, 6 eta 7. atalak, alegia, txapa guztia irakurri nahi ez baduzu zerurako ticketak lortzeko pack basikoa).\nBai, badakit aurreko egunetakoak ikusita honek dagoeneko broma itxura daukala, sinesteko zaila dela. Baina egi-egia da. Sinetsi behar didazue, eta ez fede kontuengatik, bestela baizik: gure begiz ikusitakoak kontatzera mugatzen ari gara.\nBueno, ba hartu dugu liburuxka eta Ahotseneako karparen ondotik pasaz abiatu gara Kabia@-rantz, KulturSharea webgunearen aurkezpenaren berri izateko, eta jende multzo handi samarra ikusi dugu. “Joder, zenbat Jehovaren lekuko etorri dira ba gaur?” pentsatu dugu, baina keba, gero konturatu gara Gatiburen kontzertua ikusteko zain zegoen jendea zela. Eta eskuetan geneukan liburuxka erabiltzeko bat-bateko premia sentitu dugu. Mateo 6-14 bertsetak erakutsi digu zuzentasunaren bidea: “Zeren gizonei beren hutsegiteak barkatzen badizkiezue, zeruko zeuen Aitak zeuenak barkatu ere egingo baitizkizue”.\nBarkaiezu beraz, jauna, guk ere barkatzen baitiegu.\nHarira: KulturSharea. Blog pertsonal moduan bi lagunen artean hasitako proiektua da, pixkanaka gorputza hartu duena hedabide digital bihurtzeraino. Kultura eta sorkuntza ardatz dituen hedabidea, euskal kulturaren transmisioa indartzea xede duena eta lehentasuna ematen diena sortzaile, areto eta espazio txikiei. A, eta inportantea: hasieratik kulturari buruzko informazioa modu parekidean ematea bere buruari helburutzat jarri diona. Kabi@-n egin duten aurkezpenean esplikatu dutenez, bi hilabete daramatzate martxan eta dagoeneko eduki dezente argitaratu dute, idatziz, audio formatuan eta bideoan. Egunotan Durangoko Azokaren jarraipen berezia egiten ari dira. Testu santuek argi diote: “Bilatu eta aurkitu egingo duzue” (Mateo 7-7).\nKostatzen ari zitzaigun goizeko jaunartzeari buelta ematea. Beharrik Ander Lipusek eta Maialen Errotabeherek eguna lurrera jaisten lagundu diguten. Maia Muruagaren galderei erantzunez, Euskal Herrian sorkuntzatik bizitzea zer den esplikatu dute eta oraingoz Azokan ikusi dugun solasaldirik interesgarrienetakoa izan da, bi arrazoirengatik:1) batzuetan Durangoko aparrek nolabait estali dezaketelako urteko gainontzeko egunetako panorama mixerablea eta 2) hizlariek asmatu dutelako egoera prekario eta haserregarri baten berri ematen, lantua jotzen ibili gabe, baina gauzak diren bezain gordin esplikatuz.\nLipus eta Errotabehere, areto nagusiko solasaldian.\nBi administrazio desberdinen menpe lan egiten egiten duten aktorea eta musikaria,egoeradiferenteak itxuraz, baina antzeko problemak eragiten dituzten burokraziak: ikuspegirik gabeko kultur politikak, diru publikoa banatzeko irizpide falta eta horrek guztiak sortzaileengan dituen ondorioak.\n“Zure sorkuntza egiten duzu diruaren arabera”, esplikatu du Errotabeherek. “Niretzat oso bortitza da hori, buruan dituzun gauzak hasieratik ttipitzen dituzulako diruarengatik”. Panorama gaur egun dagoen bezala, gaineratu du Lipusek, ezin duzu bakarrik aktorea izan, enpresaria izan behar duzu, promozio-lanetan ibili… Eta horrek denbora kentzen du aktore gisa formatzeko: “Denbora gehiago eduki izan banu nire aktore-maila hobetzeko aukera izango nuke”.\nAlegia, ez dela lan-baldintzei eragiten dien kontu hutsa –“prekarietatera ohitu egiten zara”, esan du Lipusek–, politika kultural eraginkorren faltak emaitzari ere eragiten diola baizik.\n“Beraz”, esaten dio Mendiko sermoia-k diru-laguntzak banatzen dituen politikariari, “limosna egin dezazunean, ez jo turuta zeure aurretik, itxurazaleek sinagogetan eta kaleetan egin ohi duten bezala” (Mateo 6-2) –sinesten hasia nago liburu honek denarentzat daukala pasarteren bat–.\nPixka bat geroago, bazkalostean, Xabier Euzkitzeren nomenklatura erabiltzen duen talde baten kontzertua ikusi dugu iragarria Ahotsenean: Txost! da bandaren izena eta Erreferak esperantza diskoaren titulua. Kontzertua hasi gabe zegoen, baina gure aurreiritzien makina topera lanean ari zen dagoeneko, taula gainean zeuden bost musikarietatik bi haizezko instrumentuekin ikusita. “Ska talde bat? Beste ska talde bat? Bueno, bi kanta entzun eta ospa”.\nBenetan, gure ignorantziak ez dauka mugarik. Hasi dira jotzen eta irribarrea aurpegitik kendu ezinda egon gara hurrengo ordu erdian (“alai zaitezte eta poztu, handia baita zuen saria zeruetan”, Mateo 5-12): bitxia da Zumarragako, Gabiriako eta Zarauzko musikari hauek –gehi proiektuarekin bat egin duen Paxkal Irigoyen baxenabartar nekaezinak– egiten dutena, tarteka afropop, tarteka funky, espiritu amateur batekin eta eszenaratze oso dibertigarriarekin. Mikel Laboaren bertsio batekin bukatu dute Ahotseneako saioa, publikoa poltsikoan sartuta.\nKontzertua hasi aurretik lortu du gauza bera Leihotikan taldeak. Ahotseneara sartzea lortu dugu lehenbiziko kanta jotzen hasi berriak zirenean eta jendez lepo zegoen. Laukote nafarra egunotan ikusi dugun talderik beteranoenetakoa da, badira 20 urte Hemen ez da ezer aldatzen diskoarekin Euskal Herriko punk eszenara NOFX edo Bad Religion bezalako taldeen ukitua ekarri zutenetik: bateria azkarrak eta gitarra distortsionatuak, baina orduan estilatzen zena baino ahots melodikoagoekin. Ba berdinetan jarraitzen dute bi hamarkada geroago argitaratu duten Non zaude? diskoko errepertorioa entzunda ondorioztatzen denez. Eta publikoari gustatzen zaio. “Eta zuetako nor da, bere semeak ogia eskatzen badio, harria emango dion gizona?” (Mateo 7-9).\nPS: Atzo aipatu genuena bezalako laranja gehiago agertu dira Azokan. Twitterren #pasazank traola bilatzen hasi eta ematen du Ion Olano ari dela misterio hau argitzeko detektibe-lanetan. Ea Azoka bukatu baino lehen zerbait argitzen digun.\nJaka horidun artistak Durangoko Azokan | Boligrafo gorria - […] gogo hori egunero gauzatzeko dauden posibilitateek: Azoka honetan entzun ditugu Maialen Errotabehere eta Ander Lipus sortzaileen baldintza ekonomikoez hizketan.…


08 Iraila, 2011\nMugikortasun modu alternatiboak erabili eta 2011ko Europear Mugikortasun Iraunkorraren Aldeko Astea babestuz\nHamar urteko ibilbidearen ondoren, urtero legez, Irailaren 16tik 22ra ospatuko degu Europear Mugikortasun Iraunkorraren Aldeko Astea, horrela, Autorik gabeko herrien alde, Irailaren 22an berriro ozen aldarrikatuz. Aurten, MUGIKORTASUN ALTERNATIBOA deritzon lemaren goiburupean, Europear Batasunetik datorkigun ekimen honek, herri eta hiriburu desberdinak ...\n06 Uztaila, 2011\nKandela bati putzka!\nDuela urtebete, San Fermineko Txupinazoarekin batera jaurti zuen Ibilkarik bere txupina. Honela eman genion hasiera, Euskadin lehen Car Sharing esperientzia izango zenari. Egun, Ibilkarik urtebeteko ibilbidea dauka bere gain, esperientzia positiboz betea. Urte honetan zehar Car Sharing-ak bere tokia egin du ...\n19 Apirila, 2011\nEspaniar Car Sharing Jardunaldia\nCar Sharing-ak Espaniar estatuan izango duen garapena aztertzeko asmotan, car sharing-aren aldeko 150 pertsona, empresa eta administraritza ordezkari eta arduradun bildu ziren pasa den apirilaren 14an, Madrilen, Car Sharing inguruko estatu mailako lehen Konferentzian. Jardunaldi hau, Kataluniako Mobilitat Sostenible i ...


HASIERA | Ocean i3\nOcean i3 hezkuntza berrikuntzako unibertsitate proiektu bat da, lurraldearekin lotua eta ozeanoen jasangarritasunaren aldekoa. 2018an sortu zen eta EGEF baterako finantzaketa bat dauka, 2020-2021 urteetarako INTERREG-POCTEFA programaren bitartez.\nOcean i3 DIZIPLINARTEKO, MUGAZ GAINDIKO eta KULTURARTEKO proiektu bat da, Bordeleko Unibertsitateko eta Universidad del País Vasco/Euskal Herriko Unibertsitateko (UPV/EHU) graduko eta graduondoko hainbat titulaziotako kideei zuzendua.\nBatez ere, UPV / EHUko 4. mailako eta Masterreko hainbat diziplinetako eta UBko Lizentzia, Master eta Unibertsitateetako hainbat diziplinatako ikasleek osatzen dute.\nBi unibertsitateetako irakasle ikertzaileek osatzen dute, ikasleen tutoretza eta metodologien diseinuan, Oi3 gaitasunak identifikatzen eta eragileekin lankidetzak garatzen parte hartzen dutenak.\nPedagogia eta Hezkuntza Zientziak, Kriminologia, Zuzenbidea (hainbat adar), Ekonomia eta Enpresa, Erizaintza, Biologia (hainbat adar), Komunikazioa eta Kazetaritza, Psikologia, Kirol Berrikuntza eta Kudeaketa…\nEleaniztasuna eta kulturarteko dimentsioa zeharkako eran txertatzen dira jarduera guztietan. “Hizkuntzaren erabileraren kontzientzia” eta komunikazio baliabideak aktibatzeko ikuspegira bideratutako behaketa eta jarraipena egiten duen ikerketa talde aditu baten laguntza du.\nDerrigorrezko 5 tailerreko zikloak parte-hartzaileek elkarlanean aritzeko, kontrastatzeko, eraikitzeko aukera ematen dute. Diziplina anitzeko, kultura anitzeko eta hizkuntza eleaniztunak sortzen dira elkarrekin lanean, proposatutako arazoei irtenbideak bilatuz, baita elkar ulertzeko ere, mugak gaindituz eta beti erosoen sentitzen diren hizkuntzan adieraziz.\nZer dio komunitateak?\n12/05/2022\tIruzkinik ez\n31/03/2022\tIruzkinik ez\n23/02/2022\tIruzkinik ez\nProiektuari buruzko informazio gehiago jaso nahi baduzu, jar zaitez gurekin harremanetan, formularioa betez edo oceani3@euskampus.eu helbidera mezu elektroniko bat bidaliz.\nEmandako datu pertsonalak EUSKAMPUS FUNDAZIOAk tratamendu gisa tratatuko ditu zure kontsultak eta informazio eskaerak kudeatzeko. Zure datuak atzitu, zuzendu eta ezabatu ditzakezu, baita lopd@euskampus.eu helbidean beste eskubide batzuk erabili, pribatutasun politikan datuen babesari buruzko informazio osagarriarekin batera azaldu bezala.


Baleike - Wikipedia, entziklopedia askea.\ntokiko informazioko hilabetekaria eta Internet bidezko albistaria\nAgustin Zubimendi, Xabier Azkue\nImanol Azkue, Ainara Lozano Lasa, Aitor Manterola, Juan Luis Romatet, Peio Romatet, Anaitz Rubio, Jon Urbieta, Izaskun Urbieta, Gorka Zabaleta\nBaleike Zumaiako (Gipuzkoa) herri aldizkaria da, euskara hutsez hilero-hilero banatzen dena. Horrez gain, interneteko webgunea ere bada. Aldizkaria eta bera argitaratzen duen Baleike Kultur Elkartea Topagunea Euskara Elkarteen Federazioko kideak dira.\nLehen alea 1994an eman zen argitara. 1998an hamabostekari bihurtzea erabaki zuten. Apustua sendoa izan zen, baina azkenean 100. zenbakian atzera bota eta hilabetekari bihurtu zen berriro aldizkaria.\n2004an beste aldaketa nagusi bat gertatu zen: Urola Kostako Hitza sortu zen. Horrek aldizkariaren egituraketa berrikusteko aukera eman zuen. Horrez gain, gero eta indar handiagoa ari da hartzen interneteko webgunea.\n2010ean aldizkariak Rikardo Arregi Kazetaritza Sari Nagusia eskuratu zuen.\nBaleike aldizkariaren webgunea\nOrriaren azken aldaketa: 13 maiatza 2021, 13:51.


Monica Ramos Toro: «Emakume batzuek hamarkada luzez jasan dute bortizkeria» | Gizartea | Berria\nIndarkeria matxistaren aurkako eguna. Monica Ramos Toro. Antropologoa\n«Emakume batzuek hamarkada luzez jasan dute bortizkeria»\nAdineko andreek zailtasun handiak dituzte tratu txarrak identifikatzeko, gizonei men egiteko hezi dituztelako, besteak beste. Bortxaren aurkako baliabideak haien premietara egokitzeaz mintzatu da Monica Ramos.\nAdineko andreen aurkako tratu txarrak ikusgai jarri ditu aurten Emakundek Indarkeria Matxistaren Aurkako Eguneko kanpainan; auziari buruzko jardunaldiak antolatu ditu asteon Bilbon. Hizlarien artean izan da Monica Ramos Toro antropologoa (Madril, 1967). Emakumeen zahartzea ikertzen aritu da urteotan: «Zorionez, gero eta gehiago hitz egiten dugu feministok gaiaz».\nAdineko emakumeen ikusezintasunaz ohartarazi duzu. Gutxi ikertu da haien egoera?\nDuela gutxi hasi gara. Izan ere, gerontologia ez da inoiz feminista izan, baizik eta oso androzentrikoa: ikerketak gizonekin egin ditu, eta gero emaitzak orokortu; beraz, andreen bizipenak eta arazoak ezkutuan geratu dira. Eta, orain gutxira arte, feminismoek ere ez dute arreta jarri zahartzean.\nEdadetuek diskriminazio handiagoa jasan dutela esan duzu. Zer ikusi duzu haiekiko lanean?\nBizi osoa daramagu diskriminazioa jasaten, eta, zahartzarora iristen garenerako, pilatu egin da, eta, gainera, agerikoagoa da. Bi diskriminazioak uztartzen baditugu, ohartuko gara andreei gehiago eragiten diela zahartzeak eta adinkeriak. Adibidez: emakumeoi etengabe exijitzen zaigu gazte itxura izatea. Gure identitatearen parte da; beraz, guretzat zahartzea antieredu bat da. Desberdin neurtzen dira gizonen eta emakumeen prozesuak: ia 60 urteko andre bat jada nagusia da, eta adin bereko gizon bat «bizitzaren onenean» dago; edo askoz gehiago zigortzen da emakumeen sexualitatea gizonena baino.\nBikote harremanetan jasaten duten indarkeria oso lotuta dago faktore kulturalekin. Beren garaiaren eta sinesteen biktima dira adineko emakumeak?\nGuztiz. Sozializatuak izan ziren garai historikoaren produktua dira. Etengabe entzuten baduzu gizonek indarkeria erabil dezaketela zure kontra eta merezi duzula, edo ezkontzen zarenean kode zibilak adierazten badu obedientzia osoa zor diozula senarrari eta hark erabakiko duela bankuan kontu bat zabaldu dezakezun... Hori guztia albo batera utziz gero, ez ditugu ulertuko adineko andreak. Zergatik ez dira banatu? Ez zelako batere erraza: emazte gisa porrot bat zen, estigma bat; askok diote hori bizitzea tokatu zaiela, eta hor dugu erlijioaren eragina ere. Batzuek hamarkada luzez jasan dute indarkeria, eta maiz haiek ere ez dute ulertzen bortizkeria denik: subordinazioan hezi dituzte, eta desberdintasun maila handiagoak onartzen dituzte. Baina ahalduntzen direnean eta euren ezinegonak bortxarekin lotzen dituztenean, kapazak dira hortik ateratzeko.\nNolakoa da indarkeria hori?\nOso gutxi dakigu. Ikerlan kuantitatiboetan duela gutxi hasi dira 65 urtetik gorakoen datuak jasotzen, baina, autoidentifikazio arazoen ondorioz, indarkeria psikologikoa eta kontrola agertzen dira batik bat, baina ez bortxa sexuala edo ekonomikoa. Beraz, tentuz aztertu behar dira datu horiek. Izan ere, ikerlan kualitatiboetan azaleratzen da bortizkeria ekonomiko, fisiko eta sexual latza ere pairatzen dutela. Oraindik asko geratzen da ikertzeko; besteak beste, errealitate horietan daudenentzat berariazko baliabideak sortzeko.\nIndarkeria sexuala ezkutuan egon da, baina andre askorentzat ohikoak izango ziren ezkontza barruko bortxaketak, ezta?\nEmakume askok esaten dute ez dutela gozatu beren gorputzaz askatasunean. Berdintasun espazio batera joaten direnean eta orgasmoez hitz egiten hasten direnean, asko ohartzen dira ez dutela ezagutu halakorik, baina agian momentuan bertan ez dutela sufrimendu gisa bizi izan. «Nik bikotekideari utzi diot nire gorputzarekin nahi zuena egiten», pentsatzen dute, eta hori lantzea oso zaila da ezkontzako eginbidean hezitako andreentzat.\nIndarkeria jasan dute hamarkada luzez. Zer inpaktu du horrek andreongan?\nLatza da. Batzuek 30-40 urtez pairatu dute indarkeria, eta horrek suntsitu egin ditu pertsona gisa: egoera horiek normalizatu egin behar izan dituzte bizirik irauteko, eta horrek errudun sentiarazi ditu, autoestimu gabe utzi. Bortizkeria psikologiko eta emozionala jasan dutenentzat, are zailagoa da indarkeria identifikatzea; beraz, kontu handiz egin behar da beren bizia berreraikitzeko prozesua: beste andreekin batera, apurka, denbora hartuz...\nAdineko andreek, oro har, ez dute ikusten beren burua biktima gisa. Eta haien inguruak?\nBerdin. Ikerlanetan ikusi dugu, gainera, seme-alabek sarri ikusi edo bizi izan dituztela tratu txarrak, forma batzuetan behintzat, baina etxetik joaten direnean egoera aldatzen da. Are, amak esaten dienean nazkatuta dagoela eta etxetik alde egin nahi duela, ikusten badute aitari mendekotasunak areagotzen ari zaizkiola, andreari esaten diote: «Geratzen den denborarako, nola utziko duzu horrela aita? Ez du jakingo bere burua zaintzen...». Hortaz, prozesuan ama babestu eta aitarentzat zaintza bilatu ordez, beste leku batera begiratzen dute sarri. Horregatik diogu familiekin ere lan handia egin behar dela. Eta gainera, zaintza zerbitzu publikoak indartu behar dira, senarraren mendekotasuna ez dadin izan oztopo indarkeriatik ateratzeko.\n«Zure bizitzako garai honetan, zertarako?». Adinkeria handia dago halako iruzkinetan...\nBai, eta gizarte langileek ere maiz lan egiten dute ikuspegi horretatik: «Ez dira aldatzeko gai izango». Bada, baliabideak, laguntza eta denbora jarriz gero, noski alda daitezkeela; agian ez zuk nahi duzun abiaduran edo moduan, baina horregatik ezin dira galdutzat eman pertsona horiek; ezin da pentsatu adinagatik ezin dutela ezer egin bizitzan. Izan ere, kontrakoa da: askok diote zahartzaroa izaten ari dela beren bizitzako momenturik onena, hamarkadak eman dituztelako besteengan pentsatzen, mundu guztia zaintzen, ikasi ezinda, gustuko ez zituzten lanetan... baina orain lasai daude, lagunekin, museoetara joan daitezke...\nBaliabideak falta direla nabarmendu duzu. Zeintzuk?\nBatetik, berariazko baliabide ekonomikoak behar dira: ez dago laguntzarik indarkeria jasaten duten adinekoentzat, baina, ikerlanetan ikusten badugu baliabide ekonomikorik ez edukitzeak banatzea oztopatzen diela, haientzako errenta berezi bat sortu beharko da. Eta, oro har, zerbitzuak haien premietara egokitu behar dira: etxebizitzak moldatu, arreta bulegoak hurbildu... Bestetik, trebakuntza behar da, bai ikuspegi feministan, bai zahartzearen inguruan. Alde horretatik, gizarte eta osasun zerbitzuetan, biologiari ez ezik biografiari ere erreparatu behar diote: andreek adierazten dituzten minak eta egonezinak ezin zaizkio egotzi soilik adinari. Harago begiratu behar da; erietxera kolpeekin iristen den emakume batez, zergatik pentsatzen da erori dela eta ez beharbada indarkeria jasaten duela?


Vitoria-Gasteizko Udalaren web-orria - Autocaravaning- 8. ibilaldia\nAutocaravaning 8. ibilbidea- Arabako Mendialdea\nEuskadiko hiriburutik, Gasteizko (A-2124), Azazetako (A-132) eta Opakuako (A-2128) mendateetatik iritsi daiteke Arabako Mendialdera. Santikurutze Kanpezu Gasteiztik 38 km-ra dago.\nGPS Dezimala: Latitudea: 42.670820900 / Longitudea: -2.350791800\nGPS Hirurogeitarra: Latitudea: 42º 40'12 / Longitudea: 2º 21'04\nLaster, Santikurutze Kanpezuko kiroldegi ondoko zerbitzugunea egongo da martxan. Udalak kudeatuko du, eta hauek dira koordenadak:\nGPS Dezimala: Latitudea: 42.672440 / Longitudea: - 2.344021\nGPS Hirurogeitarra: Latitudea: 42º 40'21/ Longitudea: 2º 20'46\nUrizaharren, 2 autokarabanek aparkatzeko gune bat dago. Ezin da gaua pasa, hala ere, aparkatzeko gune zabalak daude Korresko aisia-gunean, Santikurutze Kanpezuko Ibernalo aterpean edo aisirako Okongo (Bernedo) parkean.\nSantikurutze Kanpezun, Jasokundeko Andre Mariaren parrokia-eliza ikusi beharko zenuke, Euskadiko Monumentu Historiko izendatutakoa. Herriaren goiko aldean Ibernaloko Andre Mariaren ermita dago.\nErdi Aroko Antoñana herri harresitua Euskadiko Monumentu Nazionala da. Harresia horma gisa baliatuta, barrurantz etxeak eraiki zirela ikusiko duzu. Leihoak eta balkoiak harresian zehar daude.\nHerri honetan dago Vasco - Navarro Trenbideko Ibilbide Berdeko Interpretazio Zentroa. Geltoki zaharraren inguruan aurkituko duzu. Bertako bagoietan, eskualdeari, senderismo ibilbideei, eskaladari, BTTei eta abarri buruzko informazio orokorra duzu. Helduentzako zein haurrentzako bizikletak eta haurrak eramateko aulkitxoak ere alokatu ahalko dituzu.\nGPS Dezimala: Latitudea: 42.693315800 / Longitudea: -2.3964827\nGPS Hirurogeitarra: Latitudea: 42º 41'33 / Longitudea: 2º23'54\nArabako Mendialdean, Izkiko Natur Parkeak txundituko zaitu, Europako ametz (Quercus pyrenaica) erreserba handiena baitago bertan. Parkean-Euskadiko parke handienetan hirugarrena da- 15 ibilbide daude markatuta, eta natura gune pribilegiatu horretaz gozatzeko aukera ematen dute.\nHemen kargatu ditzakezu behera: www.izkinatural.com(Beste leiho batean irekiko da).\nParkeko Etxea Korresen aurkituko duzu (informazioa 945 410 502 zenbakian).\nGPS Dezimala: Latitudea: 42.698644900 / Longitudea: - 2.433533800\nGPS Hirurogeitarra: Latitudea: 42º 41'55 / Longitudea: 2º 26'01\nPlan ona da, baita ere, Santikurutze Kanpezuko Nusi arrantza aintzirara hurbiltzea. Ez baduzu kanaberarik, aintziran bertan aloka dezakezu (kanabera, pita eta amua).\nwww.piscifactorianusi.com(Beste leiho batean irekiko da) / 683 612 302\nArabako Mendialdean azpimarratu beharreko produktuetako bat Eusko Label patata da. Ezti ekologikoa ere aurkituko duzu, eta ezin duzu Maeztun eta Villaverden egiten dituzten arroz-odolkiak probatu gabe alde egin. Aholku bat: probatu urizaharko ogia, egur-labean (herriko errotan dago) artisau erara egindako ogia.


David Rodriguez: «Bihotza jartzen dugu gure pintxoetan» | Bizigiro | Berria\nGastronomia. David Rodriguez. Euskal Herriko pintxo txapelduna\n«Bihotza jartzen dugu gure pintxoetan»\n'Beltza' pintxoak irabazi du Euskal Herriko txapelketa, eta horrek «ezustean» harrapatu du Danako sukaldari Rodriguez. Pintxoen arloan egiten du lan, eta etengabe aldatzen ari den mundu horretaz aritu da.\nBeltza. Hala deitzen da lehengo astean jokatu zen Euskal Herriko Pintxo Txapelketako irabazlea. Irungo (Gipuzkoa) Danako jatetxeko Naiara Abandok eta David Rodriguezek sortu dute bi gisatu biltzen dituen brioche ogia: bakailao kokotxak eta begihandi txipiroia bere tintan. Jatetxea 2007an ireki zuten, baina 2010ean murgildu ziren pintxoen munduan. Duela urte eta erdi, pintxoen inguruan lan egiteko toki egokiago batera mugitu ziren.\nNola hartu duzue saria?\nHartu, hartu, oraindik hartzen ari gara, oraindik ez baitugu sinesten. Euskal Herriko Pintxo Txapelketa guretzat Champions bezala zen. Oso goiz iritsi da: ez genuen uste irabaziko genuenik.\nNola hasi zineten pintxoekin?\nMartin jatetxetik nentorren, eta beti izan naiz jatetxeko sukaldaria. 2010ean, tabernarako lan gehiagoren bila, pintxoen munduan sartu ginen, eta beti begiratzen genuen Hondarribira. Nik Gran Soleko Bixente Muñozekin lan egin dut Mugaritzen, eta bera pintxoen munduan dena izan da. Berak egindakoa ikusten genuen. Txapelketan hasi ginen, eta haiek ikasteko erabiltzen genituen.\nNola sortu duzue Beltza?\nNaiararen aitaren omenez egin dugu. Prozesua, pintxo guztiena bezala, luzea izan da: orain dela urte bat hasi ginen pentsatzen. Asko ikusten ari da egun lapikoan egiten diren gisatuak pixkanaka pintxo moduan zerbitzatzen. Orduan, niri txipiroiak asko gustatzen zaizkit, eta horrekin hasi ginen. Naiararen aitarengan pentsatzen: bera Pasai Donibanekoa da, eta igandeetan, etxean, kokotxak egiten zituen pil-pilean, lapikoa mugituz eta mugituz. Pentsatu genuen ogi berezi batean zerbitzatzea; orain asko ikusten dira brioche-ak eta ogi bigunagoak. Gero, probak egitea da. Bere aita pipertsu samarra denez, pintxoaren hasieran pipermin burbuilatxo batzuk jarri dizkiogu; hala, lehendabiziko koxka egiten duzunean, ohartzen zara mina dela; orduan, segituan zerbait jan behar duzu mintasuna kentzeko, eta hurrengo koxka pintxoari egiten diozu, eta zapore guztiak agertzen dira: txipiroia bere saltsarekin, kokotxaren pil-pila eta limazko perla txiki batzuk.\nItxura ere inportantea da?\nBai, noski. Pintxoak, jan aurretik, ikusi egiten ditu jendeak; hortaz, aurkezpenak polita izan behar du. Euskarria etxean egin dugu, haurrekin. Arrainontzi baten antzekoa da, eta barruan txipiroiak hartzeko erabiltzen genituen amuak daude, eta hondartzan hartutako maskorrak. Gure pintxo guztiak familian egiten ditugu, eta gustatzen zaigu denen parte bat pintxoan ikustea.\nAsko aldatu da pintxoen mundua azken boladan?\nBai, bai, pauso oso luzetan berritzen da. Peio Garcia Amianok esaten zuen lehen pintxo handi horiek egiten zirela, sandwich geruza askorekin, eta, orain, bilatzen dugula pintxoetan koxka txikian zapore asko sartzea. Michelin izarrak oso mokadu txikiak dira, hauek ere bai, baina poltsikoari begiratuta, errazagoa da pintxo oso onak jatea. Onena da sukaldariok elkarri erakusten diogula.\nBezeroek zer nahiago dute, betiko pintxoa edo bereziagoak?\nJendeari gustatzen zaio berrikuntza, baina, agian, tabernan gehien saltzen duguna etxean egindako urdaiazpiko kroketak dira. Belarria plantxan oso tradizionala da, eta harrera ona du. Baina Beltza edo Aitona modukoak jende askok eskatzen ditu. Egun batean, pintxo bereziagoak nahi dituzu, eta beste batean, ohiko tortilla.\nPintxoen inguruan ari zarete. Erraza da negozioari eustea?\nTaberna berria pintxoetan pentsatuz muntatu genuen: barra handia daukagu, eta sukaldea ireki dugu. Hala ere, egoera zaila da; Irunen, gehiago. Buelta bat eman behar diogu, herria pixka bat geldi dago eta.\nZein dira pintxoak sortzeko gakoak?\nZaporean dago gakoa. Pintxoak bizpahiru koxkatan jaten dira, eta hor zapore guztiak biltzea garrantzitsua da. Aurreko sukalde lana ere garrantzitsua da: lapikoan egindako zerbait eta zaporea duena. Zaporerik ez badu, ez dute berriz jango.\nPintxo dastaketak egiten dituzue jatetxean. Nola doa?\nOso ondo. Gainera, pintxo hauek azalpen bat behar dute, gure pintxo guztiek istorio bat baitute. Bihotza jartzen dugu pintxoetan: lan asko dago. Ez dugu I+G lokal bat egiterik; beraz, egunero egiten ditugu probak. Pintxoetan gure bizipenak edo oroimenak ikusten dira. Jangelan zaudenean eta pintxoen jatorria azaltzen diezunean, jendea harritu egiten da.


Susa literatura - Bilbo dub kronikak\nazala: Paddy Rekalde\nRagga-ragga dator gaua\nInfernutik azken irribarrea\n1. gutuna Arestiri\nAmodioa eta txakolina\nLa Najako arkupeetan\nPasabide hutsak dituzu kaleok\nKolpe baten indarra\nAhots epelaren bila\nUmore beltzeko paisaia\n2. gutuna Arestiri\n3 koñak underground\nEta bat ginen\nZiur egon zaitezte\nAuzoko jonki hori\nNi naiz Charlie Donnelly\nHau ez dok Brixton\nEspero ez zuena\nBero apur bat\nBegira egiozu gizon horri\nTabernako leihotik itsasadarra ikusten da suge ilun baten antzera. Halaxe begitandu zaio Gabriel Arestiri zeru goibeleko arratsaldean, zirimiriak ur uherrok zelan laztantzen dituen begira, zirimiriak Bilbao zahar hau zelan bustitzen duen begira, ezpainetara kafesne koñakatua daraman bitartean. Tabernako atea zabaldu, barrura sartu eta Gabrielen ondora jesarri da Bukowski.\nZer behar duk, Charley?\nKoñaka, doblea eta berotua.\nNon ibili haiz, ba? —galdetu dio Arestik.\nHan eta hemen, norabiderik gabe. Jende larregi nonahi, badakik.\nAmerikanoak Guggenheimera joaten dituk —diotso Arestik irribarre maltzurrez—, euren sukurtsal bat baino ez garela pentsatzen ditek.\nGuggenheim izenak Estatu Batuetako bekadun koipemaile eta adurzaleak ekartzen zizkidak gogora —dio Bukowskik, koñak doblea eta berotua ekarri duen neskaren ipurdiari begira—, esateko ganorazko ezer ez daukan sasi-intelektual jendea, baina Guggen errapetik bizi dena. Ez nauk handik pasako. Nahiago ditiat hemendik gertu San Francisco kalean ikusi ditudan musulman eta beltz horien begiradak; poema ederrak isur litezkek horien begietatik... Noren zain gaudek?\nHaren zain —diotso.\nEta Celso Emilio Ferreiro sartu da, panazko txamarra bustia goraino lotuta. Barran koñaka eskatu eta Gabriel eta Charleyren ondoan jesarri da.\nFaltan zeukaat Kaliforniako eguzkia —dio Charleyk, kristaletik bestaldera begira; dena gris, dena langarra.\nNondik hator? —galdetu dio Gabrielek Celso Emiliori.\nSestao eta Barakaldoko itsasadar bazterretan ibili nauk, txatarra meta eta garabi ugertuen artean lasai paseatzen. Bart amets egin nian Lois Pereirorekin, bere poema zati honekin:\nnos aceiros da Ría do Nervión co Ruhr cruzado...\nKobetasmendi, Monte Caramelo eta inguru horietan galdua hintzela uste nian, hargin galego zaharren baten bila, euren hizkeraren sekretuak argitzearren, hargina «arxina» eta beste bitxi hori «gitxi a gitxi, pouco a pouco...».\nEz, Gabriel, ez nauk gure itsaso barreneko konexioaren bila ibili. Berbak ez naik inorekin anaitzen. Ukabilkadaren norabideari erreparatzen zioat. Hortik Loisen poema.\nHilda zegok Lois —diotso Gabrielek.\nGu bezain hilik, gu bezala harrek janda, lurrarekin berdinduta.\nHorixe duk bakerik berdaderoena —dio Charleyk—, besterik bilatzea lan antzua duk. Nik orain gustura ikusiko nitizkek zaldiak trostan, hortxe, itsasadarreko ur gainean, trostan, adurra muturretan... itsasaldera...\nHemendik gutxira —esan du Gabrielek barre artean— Bilbao Ria 2000 delakoak igoal aterako dik halako bideo joko bat.\nTira, hori harriak baino hotzagoa duk —iruditu zaio Ferreirori—, hotzagoa eta hilagoa.\nHori guztia ustela duk, lagunok. Beraz, jarrai dezagun koñakarekin, horrexek eramango naik agian zaldien paradisura —dio Charleyk, eta hurbiltzeko keinua egin dio barran ari den neskari.\nBere ipurdi ederrarekin konformatu beharko duk bitartean —ziria sartu dio Gabrielek.\nBai, beharko. Urte larregi eman nian halakorik gabe. Ez ipurdi ederrik ez arrakastarik. Editoreek behin eta berriro itzultzen zizkidatean bidalitako poemak eta narrazioak, literatur baliorik ez zeukatela esanez. Hala ere, nire idazmakina zaharretik zeozer benetakoa, zeozer potentea ateratzen zela sentitzen nian, sua zegoela lerro zikin haietan.\nEzaguna egiten zaidak hori.\nEta lurpean hagoenean aitortzen ditek lanaren balioa.\nBaina bost axola euren errekonozimendua, gurea...\nGurea underground, lagunok —eten dio Charleyk.\nLurpean bageunde bezala idatzi genian, eta benetan lurpean gaudela bostekoa eman nahi zigutek. Barregarria.\nUnderground, beraz, gurea.\nHiru koñak eskatuko zizkioat ipurdi ederreko andereñoari. Itsasadar gaineko zaldiak gertu ikusten ditiat.\nGertu ikusi nahi duana ipurdi eder hori duk, Charley.\nIpurdia, zaldiak, koñaka, zuek... Gertu, bizitza ikusi nahi diat.


Bisir Handia - Wikipedia, entziklopedia askea.\nBisir Handia (turkieraz sadrazam edo vezir-i âzam) Otomandar Inperioko lehen ministroa zen, sultanak gobernu lanez arduratzen ziren funtzionario batzuez inguratzeko ohitura baitzuen. Bisir Handiaren gobernu bulegoak Istanbulen zeuden, Ate Gorena igarota, Topkapi jauregitik gertu, non sultanaren harema zegoen. Hitzaren jatorria persierazko bisir da (وزير).\nBisir Handia audientzian (1724).\nInperioaren hasieran, bisir titulua baino ez zen erabiltzen. Bisir Handia erabili zuen lehena Çandarlı Halil Paşa izan zen, laguntzen zioten beste bisirretatik desberdintzeko. Tanzimat garaiaren ostean XIX. mendean, Bisir Handiaren egitekoa Mendebaldeko estatuen Lehen Ministroenarekin parekatu zen.\nMultimedia: Grand Viziers of the Ottoman Empire\nAzken aldaketa 4 abendua 2019(e)an, 11:41(e)tan\nOrriaren azken aldaketa: 4 abendua 2019, 11:41.


Ahotsenean 2014 | Irailaren 15ean zabalduko dute izena emateko epea\nIrailaren 15ean zabalduko dute Ahotsenean izena emateko epea\nAsteleheneko 09:00etatik aurrera eman ahalko dute izena 2014an euskarazko lanak sortu dituzten talde edo norbanakoek. Eskaerak posta elektronikoz egin beharko dituzte.\n2014an lan bat argitaratu dutenek irailaren 15eko 09:00etatik aurrera eman ahalko dute izena sortzaileen gunean. info@ahotsenea.net helbide elektronikora idatzi beharko dute Landako gunearen ondoko karpako agertokian egon nahi dutenek.\nEskaerak e-posta bidez baino ezingo dira egin, eta telefono bidezkoak ez dira aintzat hartuko. Esan bezala, irailaren 15eko 09:00etatik aurrera bidalitako mezuak hartuko dituzte kontuan antolatzaileek.\nLiburuei dagokienez, literatur lanak eta musikari buruzko liburuak baino ezingo dira aurkeztu Ahotsenean. Bestelako liburuak Azokaren beste gune batean aurkeztu ahal izango dira.\nAhotseneak, Durangoko Azokaren baitako sortzaileen guneak, bi espazio biltzen ditu bere baitan: batean, sortzaileek argitaratutako lanari buruzko azalpenak eskaintzen dizkiote publikoari; bigarren espazioan, liburu zein diskoak zuzeneko emanaldien bitartez aurkezteko aukera izaten da.\nAurkezpenak egiteko 30 minutu ditu sortzaile bakoitzak.\nLiteraturari buruzko solasaldiez Edorta Jimenez idazlea arduratuko da. Musikari buruzkoez, berriz, Julen Azpitarte musika kazetaria.


Athletic 5-1 Reala, Euskal Herria Koparen finalean - Irutxuloko Hitza : Irutxuloko Hitza\nAthletic 5-1 Reala, Euskal Herria Koparen finalean\nAthleticeko jokalariak, Euskal Herria kopako finala irabazi ostean. (Argazkia: Euskal Herria Kirolak)\nAtzo, irailaren 1ean, jokatu zuten Athleticek eta Realak VIII. Euskal Herria Koparen finala, Zornotzan. Zazpigarren aldiz irabazi dute bizkaitarrek txapela, azken seirak errenkadan. Reala, lehenengo urtean izan zen garaile, baina aurten, bigarren postuarekin konformatu behar izan da. Atletichen golak Leiak, Nekanek, Marta Unzuek, eta Ainhoa Morazak (2) egin zituzten. Realaren gola, aldiz, Nuria Mendozak egin zuen, faltaz. Kirolaren bitartez, euskararen erabilera bermatu eta sustatzeko asmoz sortu zen txapelketa hau, eta aurtengo lehiaketan hamairu taldek hartu dute parte. Gizonezkoek, bigarren urtez jokatu dute aurten txapelketa, eta Realak eta Athleticek jokatu zuten finala baita ere. Norgehiagoka abuztuaren 5ean izan zen, Irungo Gal estadioan, eta zuri-gorriek 1-0 irabazi zioten Realari. Datorren asteburuan hasiko da 2018-2019 denboraldiko Emakumezkoen Lehen Mailako liga-txapelketa, eta Realak, Granadilla Sur Tenerife taldearen aurka jokatuko du denboraldiko lehen partida, irailaren 9an.


Errautsak - Kultura - Berria\nZinebin era guztietako proposamenak aurki ditzakegu, baina aurtengoan, lehen aldiz, Errautsak izeneko ekoizpen propioa aurkeztu du jaialdiak; #Zinergentziak 14: Premiak eta larrialdiak euskal ikus-entzunezko garaikidean zikloaren baitan estreinatu da, EHUko Lurraldeak eta mugak ikerketa taldearen ekimenari esker eta Bilbo Arte erakundearen laguntzaz. Euskal zinemagile eta artista gazteen lanak ezagutaraztea da egitasmoaren helburua, eta horrekin batera, zinema berri, ezberdin, ausart (edo gutxienez, garaikide) baten erakusleiho izateko asmoa dauka. Aretoetan lekurik ez duten euskal filmak babesteko konpromiso irmoa hartu dute proiektuaren arduradunek, sortzaileen elkarrizketarako topaleku bilaka dadin, hain zuzen. Jakina denez, gazteek euren ahotsa entzun dadin gogor borroka egin behar izan dute beti, gehiengoaren gustuaren aurka oldartuz, gehienetan. Bide berriak urratzeko prest dauden zazpi zinemagileren lanek osatu dute #Zinergentziak egitasmoko lehen pieza. Jainkoaren heriotzak, narrazio handien gainbeherak, utopiaren amaierak… umezurtz utzi ditu egungo gazteak; ziurgabetasuna, babesgabetasuna… da heredatu dutena. Igone Arreitunandia, Maria Elorza eta Maider Fernandez Iriarte, Marisol Gil, Juan Pablo Ordoñez, Hodei Torres eta Mikel Zatarain egileek euren bizipenak eta pentsamenduak islatu dituzte bertan. Indarkeria, nortasuna, krisia… bezalako kontzeptuen inguruko hausnarketa interesgarri eta iradokitzailea plazaratu dute, eta ikuslea harrapatzea lortzen du. Hondoan entzun daitekeen zaratak koherentzia moduko bat ematen dio lanari, mundu berri baten zain dagoenaren ezinegona, urduritasuna… helaraztearekin batera\nBestetik, Beautiful Docs sailean askotariko lanak ikus daitezke; Teodora Ana Mihai errumaniarraren Waiting for August zirraragarriak Georgiana gaztetxoaren istorio xumea kontatzen du. Bizia zintzotasunez islatzea lortzen du, eta hunkigarria gertatzen da. Protagonista bere ahizpa eta neben zaintzaz arduratzen da, ama Italiara lanera joana baita, eta haurren egunerokotasuneko gorabeherak primeran erretratatzen ditu.\nZinema modernoaren ildoari jarraituz, Al doilea joc/The Second Game estreinatu da, Corneliu Porumboiu egilearena. Waiting for August-ek ez bezala, aspergarritasuna transmititzen du, modernitatearen alde ilunaren ordezkari gisa. Pertsona arrunten egunerokotasuna islatzea, hau da, ordura arte garrantzirik ez zuten edota pribatuegiak ziruditen kontuak jorratzea izan zen modernoen funtsezko ekarpena, baina askok ez dute ezer interesgarririk esateko. Porumboiuk Dinamo eta Bukaresteko Steauak 1988an jokatutako futbol partida oso-osorik ikustera gonbidatzen du ikuslea. Gustavo Fontanen El rostro bereziak beste mundu baterako sarbidea eskaintzen digu; naturaren eta animalien soinuak, urarenak… sekulako lasaitasuna eta patxada sentiarazten digu. Zuri-beltzean dago filmatua, eta gizakien elkarrizketek ez dute zereginik naturaren ikuskizunaren aurrean.\nA Spell to Ward Off the Darkness ere berezia da oso, baina xede argia du: sentipenak ditu jomugan, eta une gogoangarriak sortzeko gai da. Shindo eta Kaplanogluren zineman bezalaxe, naturaren edertasuna eta gizakiaren txikitasuna islatzen ditu, baina era berean, ez dio errealitate desberdinak kontatzeari uko egiten. Harridura eragiten du, istorioak helbururik ez balu bezala aurrera egiten baitu. Naomi Campbel-ek transexualitatea du hizpide, baina ez du nabarmentzeko adina meriturik, eta orainaldiaren diktadurak desagerraraziko du. Yermenen bizitzaren gorabeherak kontatzen ditu.


Iruñeko Nabarreria plazan auzipetuen alde egindako bilkura.\nAstelehen honetan eta asteazkenean epaituko dituzte joan den urteko martxoan Iruñean atxilotu zituzten hiru gazte oreretarrak, eta Beasaingo beste bat. «Desordena publiko terroristak» egotzi dizkiete laurei. Espainiako Auzitegi Nazionalean izango da epaiketa eta fiskalak zazpi urteko espetxe zigor eskaera egin du guztientzat.\nAtxilotu eta berehala, hiru gazte oreretarrak espetxeratzeko agindua eman zuen epaileak eta zortzi hilabete espetxean emanda, joan den azaroan irten ziren askatasunean behin-behinean, epaiketa iritsi zain.\nGazte horietako baten gurasoak dira Patxi Petrirena eta Maribel Barcena, eta epaiketaren aurreko egunak «tentsio handiarekin» bizitzen ari direla aipatzen dute Oarsoaldeko Hitzan egindako elkarrizketa batean: «Oso hilabete txarrak pasatu ditugu, zortzi hilabete eman dituzte espetxean gure semeek eta bost hilabete behin-behineko askatasunean pasata epaiketa heldu da orain. Eskaera gogorra da fiskalarena».\nArgi dio Petrirenak Etorkizunaren Alde plataformak denbora honetan guztian salatu duena, «Espainiako Auzitegi Nazionalera ez zuen heldu behar auziak, terrorismo kalifikazioa kentzea eskatzen jarraitzen dugu, baina kalifikazio horrekin heldu da epaiketa, horrek dituen arriskuekin».\n«Ez dela terrorismoa» nabarmendu du Barcenak, «eta kalifikazio hori kentzea eskatzen jarraitzen dugu. Gure semeen etorkizuna erabat baldintzatzen ari direla uste dugu. Zazpi urteko espetxe zigorra dago jokoan, eta horrekin batera, 13 urteko gaitasungabetzea, 45.000 euroko isuna, eta bost urteko zaintzapeko askatasuna. Terrorismo kalifikazioa erabiltzen bada manifestazio batean parte hartzea epaitzeko, gure semeen etorkizuna dago jokoan, baina baita beste gazte eta pertsonarena ere, edozeini tokatu ahal zaiolako. Ondorioak oso latzak dira, eta injustizia eta desproportzio handia dago».\nHorrenbestez, epaiketan «terrorismo» kalifikazioa desmuntatzea izango dela gazteen defentsaren lana nabarmendu dute biek, «pentsatzen dugu nahikoa zigor bete dutela, nahikoa eta gehiegi. Baina arriskua hor dago epaitegi berezi batean epaituko dituzte. Gure ustez parametroetatik ateratzen da».\nEskerrak emateko beharra ere sentitu dute biek, «herriaren aldetik jaso dugun babes eta sustenguarengatik. Indarra eman digu guri eta gazteei, eusteko eta honaino iristeko, eta oso eskertuta gaude».\nAlbistea Ahotsa.info-k argitaratu du eta ARGIAra ekarri dugu CC by-sa lizentzia balitatuta\nKanal hauetan artxibatua: Epaiketak | Errenteria


Prebentzioaren garrantzia txakurrarekin | Txakurren Mundua\nDenok dakigu hobea dela saihestu baino sendatu, eta hori da txakurrarekin prebentzioak duen garrantziarekin esan nahi duguna. Gaixotasunak prebenitzeaz arduratzen ez direnak eta txakurra gaixotu arte kezkatzen ez diren pertsona asko daudela, beti itzulgarriak ez diren kalteak izan ditzakeenean. Nolanahi ere, prebentzio onarekin albaitariarengana joatean aurreztuko dugu, txakurrarentzako gaixotasun larriak eta garestiak ekidingo baititugu.\nModu asko daude saihestu txakurrarekin, geure buruarekin egiten dugun moduan, eta horregatik ez genuke gauza garrantzitsuak utzi behar, hala nola, txerto txartela eguneratuta edukitzea. Garrantzirik gabeko zerbait dirudi, denek uste baitute txakurra etxean badago ezin duela ezer harrapatu, baina oker daude, beraiekin ateratzen garenez eta beste hainbat txakurrekin elkarreragiten baitute.\nTxakurraren gaixotasunak prebenitzeko modurik errazena bat eramatea da txertoak eguneratuta. Txakurra txakurkumea denean, txertoaren txartela albaitariarengana egingo dute eta bakoitza noiz datorren esango dizute. Lehenengoak, zalantzarik gabe, garrantzitsuenak dira, txakurkumearen osasuna indartuko dutenak. Heldu gisa urtero hartuko dute booster bat, baina dagoeneko askoz ere gutxiago dira gaixotzea, hazkuntzan txertoak behar bezala jaso badituzte.\nBeste forma bat saihestu desparasitazioa da, lepokoak eta pipetak txakurrak era guztietako parasitoek, kanpokoak zein barnekoak, inbaditu ez ditzaten. Parasito hauek desatseginak diren zerbait ez ezik, gaixotasun larriak transmititu ditzakete eta, beraz, kosta ahala kosta saihestu behar dira. Bi jarraibide hauekin txakurrengan larriak diren gaixotasun asko saihestuko ditugu.\nArtikuluaren bide osoa: Txakurren mundua » Txakur orokorrak » Gaixotasun » Txakurrarekin prebentzioak duen garrantzia


Zeharkako erregistroa | Gizartea | Berria\nElizaren ondasunak (I). Gipuzkoako egoera\nGipuzkoan dozenaka eliza erregistratu ditu gotzaindegiak, zeharkako bide bat erabilita: elizak dauden lurrak jarri ditu bere izenean\nGehienak 80koak dira, baina bada erregistro berririk: uztailean egin zuten katedralarena\nImmatrikulazioaren bidez, Koruko Andre Mariaren basilika dagoen orubea bere izenean jarria du Elizak. J.C. RUIZ / ARP\nNafarroan jarri dute zeresana elizen erregistroek, baina handik at ere badira mugimenduak. Gipuzkoan ere aritu da Eliza ondasunak bere izenean jartzen. Zeharkako bide bat erabili du horretarako Donostiako Elizbarrutiak: eraikinak ez, elizak dauden lurrak jarri ditu bere izenean. Parrokien izenean ipini ditu ondasunak Jabetzaren Erregistroan, baina, hori bai, parrokiaren ordezkari gisa gotzaina jarrita. 1980ko hamarkadakoak dira erregistro gehienak, Jose Maria Setienen garaikoak. Hala ere, badira aurten eginikoak ere: Donostiako katedrala dagoen orubea uztailean jarri du bere izenean gotzaindegiak. Erregistroko paperek diote udala dela jabea.\nEliza ondasunez jabetzen ari dela Nafarroan azaleratu zuten orain dela bost urte. Talde baten salaketaren ostean, parlamentuak informazioa eskatu zion Espainiako Gobernuari. Erantzuna: 1.087 ondasun erregistratu zituen Iruñeko eta Tuterako Artzapezpikutzak 1998tik 2007ra, legeak ematen dizkion abantailez baliatuta. Espainiako zenbait lekutan ere gisa berean jardun dute gotzainek. Informazioa lortzea izan da arazo, ordea. Areago orain: PP gobernuan dagoenetik, oztopoak jartzen ari da Espainiako Justizia Ministerioa —haren menpe dago Jabetzaren Erregistroa—. Gipuzkoako Batzar Nagusiek, esate baterako, eskatua dute informazioa.\nGobernuak ez du informaziorik eman, baina Nafarroakoaren gisako jardunak Gipuzkoan ere badirela jakin ahal izan du BERRIAk. Elizak herri txikietan eta handietan erregistratu ditu ondasunak.\nMende luzez inoren izenean ez dira egon elizak eta haiek dauden lurrak. Lehen aldiz eraman ditu erregistrora Elizak. Hori gertatu da Elduainen. 1982an, azaroaren 25ean, bi lursail jarri zituzten Santa Katalina parrokiaren izenean: Santa Katalina eliza bera dagoen orubea, eta Santa Kruz baselizarena —erre egin zen 2005ean—. Parrokiako agintari gisa Setien gotzaina ageri da erregistroko paperetan, eta argi diote elizak dauden lurra dela erregistratutakoa.\nNafarroako jardun bertsua\nBadaude aldeak Nafarroako eta Gipuzkoako elizen jardunean. Iruñeko eta Tuterako Artzapezpikutzak bere izenean jarri ditu ondasunak; Gipuzkoan, gehienetan, herri bakoitzeko parrokien izenean. Hala ere, hutsala da aldea, Gipuzkoan paperetan gotzaina ageri baita arduradun. Nafarroan argudiatu dute seguruagoa dela artzapezpikutzaren izenean jartzea.\nLege pribilegioak aprobetxatzea da bi elizbarrutien antzekotasuna. Espainiako Hipoteka Legeak bidea ematen dio Elizari bere burua ondasun baten jabe egiteko. Hori egin du Donostian: Parte Zaharreko Koruko Andre Mariaren basilika dagoen lurra immatrikulatuta dauka Elizak 1983tik.\nZergatik erregistratu zituzten lurrak, eta ez eraikinak, Nafarroan bezala? Ezin zutelako, azken batean. 1980ko hamarkadan jo zuen Gipuzkoako Elizak Jabetzaren Erregistrora, eta orduan ez zeukan modurik eraikin erlijiosoak bere izenean jartzeko, legeak ez baitzion aukera ematen. Zeharkako bidea hartu zuen: lursailak bere izenean jarri zituen jabe gisa azaltzeko. Hori da erregistroaren xedea: publikoki azaltzea jabetza.\nElizak ez, baina beste eraikin batzuk jar zitzakeen bere izenean. Bada horrelakorik Gipuzkoan: Aizarnan (Zestoa), apaizetxea erregistratuta dauka. Lurren jabetza hartzeko aukera ere bazeukan.\nElizak 1998tik dauka aukera eraikin erlijiosoekin gauza bera egiteko. Gipuzkoan, ordea, apenas hartu duen bide hori. Lursailak erregistratzen jarraitu du. Azkena, orain dela hilabete pasatxo: Donostiako Artzain Onaren katedrala dagoen orubea bere izenean jarri zuen Donostiako Elizbarrutiak —parrokien izenean egin dituzte gehienak, baina hori, gotzaindegiarenean—. Maiatzaren 23an egin zuen eskaria Jose Ignacio Munillaren gotzaindegiak, eta uztailaren 7an eman zioten baietza.\nKatedraleko lurra, udalarena\nEliza herriaren ondasunez jabetzen ari dela salatu dute Nafarroan. Argia da Donostiako katedralaren kasua. Elizak eta udalak itun bat egin zuten 1887an; herriko etxeak orube bat utzi zion gotzainari, eliza eraikitzeko. Baldintza batzuk jarri zizkion. Haietan, argi adierazten da udala dela lursailaren jabea. Besteak beste, Elizak onartu zuen dena delakoagatik katedrala ixten badu «jabe den udalari» itzuli beharko dizkiola lurrak, eta eliza ere bai. Hala ere, orubea erregistratu egin du Munillak.\nZaharragoak dira gainerako elizak, eta zailagoa da ondasun horiek herrienak direla frogatzea. Elduainen Santa Kruz ermita egitea adostu zuteneko paperak badira. Honela diote: «Ermitarik ez zutenez prozesioak egiteko, [elduaindarrek] beste leku batzuetako elizetara eta ermitetara jo behar izaten zuten, eta horrek deserosotasunak sortzen zizkien. Aurrerantzean halakorik ez izateko, herritarrek eta bizilagunek erabaki dute gurutze santua gurtzeko ermita bat egitea». 1603ko irailaren 21ean onartu zuen baseliza egitea udalbatzak; 1604ko urriaren 31rako amaitu zituzten obrak.\nErmita erre zuen suak, eta gaur egun lursaila besterik ez dauka han Elizak. Beste herri batzuetan, ordea, balio handiko ondasunak eskuratu ditu Gipuzkoako Elizbarrutiak. Orubeak bakarrik kontuan hartuta ere, handia da aberastasuna. Pentsa: Donostiako katedrala dagoen lursailak 3.078 metro koadro ditu, hiriburu erdian; Parte Zaharreko Koruko Andre Mariaren basilikak, 2.773.\nLursail hutsak ez dira, nolanahi ere. Balio handiko eraikinak daude horietan. Katedrala eta Koruko Andre Mariaren basilika monumentu izendatuta dauzka Eusko Jaurlaritzak. Parte Zaharreko elizak atari ikusgarria du, eta zaharberritze lan handiak egin dituzte azken urteetan: 2008an itxi egin zuten urtebete pasatxorako, obrak egiteko; bost milioi euroko aurrekontua zuten, eta parrokia kexu da orain, erakundeek ez diotelako eman «agindutako» dirua. 2,7 milioi euroko zuloa du parrokiak. Diputazioak milioi bat euro pasa eman dizkio parrokia horri 2007az gero.\nErregistratutako lurretan dauden parrokiekin hori guztia. Ordea, erregistratzaileek argi diote: inork ez dauka betebeharrik ondasunak Jabetzaren Erregistrora eramateko. Litekeena da jabetza gehiago izatea Elizak. Badauzka lursail gehiago bere izenean jarrita, katastroan, adibidez, baina horiei buruzko informazioa lortzea zaila da, pribatua izaten da eta.\nBihar: Azterketa lege ikuspegitik.


Lisa Halliday idazleak Asymmetry izeneko eleberria argitaratu zuen 2018an, eta bi idazleren arteko affaire-a kontatzen du, besteak beste: Aliceren (mundu editorialean lan egiteaz gain idazle izateko anbizioa duen neskaren) eta Ezra Blazeren (idazle kontsakratua eta Nobel sarirako hautagai eternala den gizonaren) artekoa. Lisa Hallidayk berak affaire bat izan zuen Philip Roth idazle kanoniko eta bera baino 52 urte zaharragoarekin eta bistakoak dira errealitatearen eta fikzioaren arteko zubiak. Nobelan, bazkaritan ari dira Alice eta Ezra. Halako batean, irakurle bat gerturatuko zaie mahaira:\n— Barkatu. Nire senarra lotsarazten ari naiz, baina zuri esateko premia neukan zeinen garrantzitsuak izan diren zure liburuak guretzat.\n— Oraintxe bertan bi dauzkat mesanotxean.\n— Eta zu —esan zuen emakumeak, Alicerengana jiratuta— oso polita zara.\n— Eskerrik asko —esan zuen Alicek.\nEmakumeen gorputzen eta kanpo irudiaren gaineko epaia atergabea da bertso munduan —eta handik kanpo—. Oholtzan itxuraz diskretuak izan nahi dutela aipatzen dute emakume bertsolari askok. Entzuleen arreta bertsora bideratu nahian traba zaie gorputza. Diskretuak, akaso, esan nahiko du neutroa, testuala, bertsolaria: alegia, gizona.\n«2004ko Gipuzkoako eskolartekoaren ondoren elkarrizketatxo batzuk egin zizkidaten. Uste dut orduan konturatu nintzela lehen aldiz entzun ez ezik ikusi ere egiten nindutela. Kazetarietako batek galdetu zidan finalean sujetadoreko tirak ikusten zitzaizkidanez, ea aldarrikapen modura egin nuen. Orduz geroztik kontzientzia handiagoa izan nuen neraman eta ez neraman arropaz. Gertu-gertuko jendeak ere, garai hartan, eta aurrerago ere bai, esan izan dit erne ibiltzeko ematen dudan itxurarekin, eskubidea neukala nahi bezala janzteko eta makillatzeko, baina jendeak gero edozer gauza pentsa zezakeela niri buruz... Hain nengoen desados mugatze ahalegin horrekin, zalantzaren aurrean bider bi egitea hartu bainuen joera gisa. Orain askotan aipatzen ditut nire makillajea eta ustezko superfizialtasuna. Batetik, neure buruari gogorarazteko horretarako libre naizela eta, bestetik, etiketaren absurdoa mugara eramateko, etiketatzailea nabarmen geratzeraino. Tarteka ateratzen dudan ilehori ergel bat daramat orain nire barruan, eta lagunak gara».\n«Eskolarteko azken-aurreko urtean, 16 urte nituela, bular zabaleko tirantedun elastiko batekin joan nintzen finalera. Ordurako gorputza garatua nuen eta gogoratzen naiz entzun nuela: “Epaileak ez dakit nora begira egongo ziren gaur”».\n«Urte batzuetan ezker abertzalearen barruko prototipo militantearen estiloan janzten nintzen, eta horrek ez zuen distortsiorik sortzen bertsotan; baina gogoratzen naiz ezpainak margotzen hasi nintzenean nola azpimarratzen zidaten behin eta berriz, normala ez balitz bezala. Pixkanaka, nire itxura aldatzen hasi nintzen, bestelako feminitate bat performatzen. Eta horrek eragin zidan tentsioa; izan ere, gustatzen zaidan eran janzteak segurtasuna ematen dit, baina, aldi berean, badakit horrela janzteak eta horrela makillatzeak zer ekar dezakeen. Feminitate arautik gertuago kokatzen naiz, horrek segurtasuna ematen didalako eta hein batean boteretzen nauelako, baina traba egiten dit hortik irakurria izateak, eta arroparik femeninoenak oholtzatik kanporako uzten ditut. Beti neurtzen dut feminitatea».\n«Behin sentitu nintzen gaizki bertsotan, gaztetxe batean izan zen. Ez daukat inolako arazorik gaztetxeekin, baina egun hartan sartu nintzen eta ez nuen nire outfit-a egoki ikusi leku hartarako. Arrotz sentitu nintzen. Bestela, inoiz ez».\n«Uste dut ematen dudan irudia dela indartsua, sendoa, irmoa... Uste dut gizonentzat intimidatzailea izan naitekeela; indartsua naiz fisikoki, edozein kirol egiten badut azkar muskulatzen naiz. Ezkutatu egin izan ditut nire giharrak. Nerabetan mari-mutil epaia jasotzen nuen eta badakit hori nirekin daramadala; neskamotza deitzen didate. Gertatzen zait, apaintzen naizenean edo, zehatzago, feminizatzen naizenean askotan entzuten dudala “ze guapa, egunero jarri behar zenuke horrela” edo “beste bat ematen duzu”. Sentitzen dut erakargarritasun potentzial bat aitortzen didatela baina, aldi berean, irudi kontraesanezkoa eman dezakedala».\n«Nire lehenengo Ez da kasualitatea saiora bertsotarako inoiz jantziko ez nukeen arropa jantzita joan nintzen: soinekoa, lepoko bat, ezpainak margotuta... Baina saio handietan, txapelketan, demostratu egin behar dudala sentitzen dudan saioetan serio har nazaten, neskatila bat bezala irakur ez nazaten..., bertsolari moduan aitortua izan nahi dudan lekuetan nire presentzia fisikoa ezabatzera edo lanbrotzera egin dut. Ez da kasualitatea saioetan ez dut nire bertsolaritasuna demostratu beharrik sentitzen, zuzenean naiz bertsolari, beste guztiak adina. Baina bestelako saio askotan bai, saio konkretu batzuetan, batez ere: Aia, Ereñotzu, Altzo... Hor neutroa izan nahi dut, nire feminitatea ezabatu edo lanbrotu... maskulinoa delako neutroa. Eta nire fobia pertsonala da: sentitzen dudan bakoitzean arropa aukeratzen edo neure burua apaintzen denbora gehiegi ematen dudala, gero bertsotan ondo egiten ez badut neure burua zigortzen dut, gogor, energia okerreko lekuan jartzeagatik, bata bestearekin zuzenean lotuta balego bezala. Aiako saio batean hain gaizki pasatu nuen... Kamiseta berria neraman soinean, kamiseta diskretu baina polit bat, han estreinatu nuen eta ez nuenez maila eman ez dut gehiago jantzi; neure burua zigortu nuen kamiseta berria eraman izanagatik».\n«Txapelketan, galtza beltz batzuk eta jertse zabal bat aukeratu nituen, diskretuak, eta amak esaten zidan: “Neska, badauzkazu horiek baino jantzi txukunagoak, telebista egongo da”. Nik esaten nion: “Hori ez da inportantea”. Arreta nire bertsoetan jar zezaten nahi nuen, ez nire itxuran. Ahotsarekin nahikoa ez banu bezala! Ze askotan gertatu zait nire bertsokide gizonei esatea “hik kristoren puntu erantzuna bota duk”, “hik kristoren bakarkakoa egin duk”..., eta niri esatea “hik kristoren ahotsa daukan”. Ahotsarekin badut nire gerra. Eta Illunbera pasatu nintzenean ezin nuen burutik kendu lau urte lehenagoko komentarioa: “Ilehori hori nora doa bota gorri horiekin?”. Oihartzun hori neukan. Sentitu dut Alaia nola epaitzen den, eta nik ez dut hori nahi. Alaia asko miresten dut, oso ausarta iruditzen zait, baina ez zait gustatzen testuinguru batzuetan nola irakurtzen eta tratatzen duten. Eta nik, Alaia defendatu beharrean egin dut ez nazazue zaku horretan sartu; salbuetsi nazazue. Neure buruan detektatu dut hori, eta kezkatzen nau».\n«Lehen beti polit egon nahi izatetik, uste dut gorputzaz oroitu ere ez egitera igaro nintzela oholtzan. Ez diot bereziki erreparatzen nire janzkera/postura/jarrerari, eta uste dut 20 urterekin hartu nuen defentsa mekanismo baten ondorio dela. Arropak erostera joateari utzi nion, praketan ez kabitzeak ematen zidan beldurra saihesteko».\n«Gizonezko askoko saioetan gorputza apur bat gehiago difuminatzera jotzen dut. Arriskuak eta iraultzak Ez da kasualitatea-rako uzten ditut, uztekotan (hankak depilatu gabe soinekoa jantzi nuen behin, jakinda oholtza publikotik urruti egongo zela). Beldurtia naiz aldaketa fisikoei dagokienez».\n«Gogoratzen naiz Alaiari eta zuri [Uxue] nola esan zizueten bazela garaia bertsotan benetako emakumeak egon zitezen. Eta horren harira, konturatzen naiz emakume bertsolariak plazara irteten direnean bai gizonek eta bai emakumeok etengabe neurtzen dugula emakume bertsolari hori gaur ze guapa dagoen edo gaur ez dagoen hain guapa... Etengabe neurtzen dugula, denok, emakume bertsolarien itxura. Ez dut sentitzen gizon bertsolariekin hainbeste egiten denik. Ordea, emakume bertsolari bat kantuan ari denean saio osoan zehar jasotzen du bere itxuraren araberako begirada. Bertsotan latz egin behar du haren itxura ahantz dezagun eta haren bertsoan zentra gaitezen. Eta ez badu bertsotan oso ondo egiten zigortu egiten da dotoreegi edo prestatuegi badoa. Baina alderantziz ere, ez baldin badago bereziki guapa ere epaitzen dugu».\n«Itxura aldaketa bat izan dut janzkera eta estetika bera ere ekintza zuzen gisa bizitzetik beste era batera ulertzera igarotzearekin batera. Ez da kasualitatea orain modu egokiagoan jantzita agertzea, eta horrek jendearen irakurketa aldatzen du, zilegitasun handiagoa ematen didatela ohartzen naiz».\n«Ni neska lodia naiz. Eta emozionalki asko eraiki nau horrek. Asko kostatzen zait esatea, baina ez banintz fisikoki naizen bezalakoa, izan ez banu daukadan dimentsioa, emozionalki, psikologikoki eta ideologikoki ez nintzatekeen heldu naizen puntura helduko. Ez banintz neska lodia izan gauzak bestelakoak izango ziratekeen politikan, bertsotan... Itsusitzat jotzen den loditasunak gauza onak ere eman dizkit: jazarpen eta eraso sexistetatik babestu nau eta, loditasunagatik onartua ez sentitzeak eraman nau beste ezaugarri batzuk lantzera ere. Fisikoki ez zarenean izan behar den modukoa, beste era batera demostratu behar duzu zenbat balio duzun».\n«Emakume bertsolari zaharragoak lehenengoz diskurtso feminista egiten entzun zintuztedanean, sentitu nuen horiek lehengo emakumeen esperientziak zirela, guk gaindituta geneuzkanak, garapena esponentziala balitz bezala eta guri dagoeneko eragingo ez baligute bezala. Nik uste nuen ni bertsolari gisa ikusten nindutela, baina segituan ohartu nintzen ezetz, lehenengo ikusten zena ez zela bertsolaria, ezpada neska, eta hortik abiatzen nintzela kantuan».\n«Oso umetan hasi nintzen bertsotan eta gorputzaren aldaketa guztiak jasan ditut bertsotan ari nintzela. Eskolartean hasi ginenean, 9 urte neuzkala, mari-mutil itxurakoa nintzen: kirolzale amorratua, pilotazalea, ile motzekoa, morroska, beti txandalarekin. 14 urterekin pisu galera handia izan nuen. Eskolartean txikien mailatik gazteenera pasatu nintzen garaian izan zen: Emakume bihurtu nintzen argaldu ahala. Ume gisa ausarki egiten nuen bertsotan, baina emakumetu, argaldu, heldu, neskatu... egin nintzen, eta ordutik kilo baten gorabeherak ere eragiten dit. 14tik 18ra garrantzi handiagoa ematen nion polit egoteari. Ondoren, 18tik aurrera, beltzez jantzita kantatu dut gazte sariketa guztietan. 18 urterekin ez dakit zenbaterainoko kontzientziaz baina gorputza ezkutatzeko premia sentitu nuen. Beti beltzez. Kanpotik ere esan izan didate: “Joan diskretu, ahalik eta diskretuen; beltzez bazoaz, hobeto».\n«Bertsotan eragiten dit dimentsio korporalak. Bertso afarietan, gorputza mahaiaren atzean ezkutatuago dagoenetan, oharkabean postura maskulinoak hartzen ditut, ziurtasuna eta sendotasuna adierazteko. Kantaera ere aldatu izan dut. Neure buruari agindu behar izaten nion bertsoaz pentsatzeko, ez gorputzaz, baina burua gorputzera nahi baino gehiago joaten zait. Beltzez joateko hautua egiten duzu gorputza ezkutatzeko eta, hala ere, oholtzan, gorputzaren presentzia beti hor».\n«Estetikoki aurrefeminismora bueltatzen ari naiz orain [barrez], ilea luzatzen uztearekin batera. Luzatu zait, mototsa egin dut... eta lehengo Mirenen antza hartzen diot neure buruari. Niretzat itxura hau da “#kontzeptugisa: neska-laguna” [algarak]. “Orain bai zaudela guapa”, esaten dit jendeak».\n«Publikoaren aurrean jartzen dugun lehenengo elementua da gorputza, ahotsa baino lehenago. Zergatik uzten dute neska askok bertsolaritza nerabezaroan? Motiboak hainbat dira, baina nerabezaroan gorputza jendaurrean jartzea gogorra da; neska bazara gehiago. Niretzat oso zaila zen jendaurrean agertzea, lotsa ematen zidan gorputza erakusteak».\n Ez da kasualitatea saioak emakume bertsolariz osatutakoak dira. Bertso emanaldi musikatuak dira, izaera feminista dutenak. 2009an antolatu zen lehen Ez da kasualitatea Mutrikun. Geroztik, 100 saiotik gora egin dira.